“Дўстлик” ордени – меҳр ришталарига пайваста - Уч илдиз\nby Тўлқин Эшбек · 02.10.2019\nИшхонадан қайтгач, ҳақиқий меҳнат фаолиятим уйимда – мўъжазгина кутубхонамда\nдавом этади. Интернетни очиб, биринчи галда ЎзА ва “Халқ сўзи” газетаси сайтларини кузатаман. Талабаларимиз, профессор-ўқитувчиларимиз учун энг муҳим ахборотларни кўчириб, ўзимизнинг сайтга жойлайман.\nБир маҳал ЎзАда Ўзбекистон Республикаси Президенти Шавкат Мирзиёевнинг “Ўзбекистон ўқитувчи ва мураббийларига байрам табриги”ни кўриб дилим ёришиб кетди. Уни ўзгача ҳаяжон ўқиб, дарҳол сайтимизга жойладим. Эрта-индин ёзадиган мақоламга Юртбошимизнинг ҳароратли сўзларидан қуйидаги баъзи жумлаларни алоҳида кўчириб, қалбимга ҳам жойлаб қўйдим:\n“Буюк алломаларимиз, атоқли шоир ва адибларимиз номи билан аталадиган ижод ва табиий фанларга ихтисослаштирилган мактаблар, “Темурбеклар мактаблари”, Президент мактаблари каби мутлақо янги намунадаги замонавий ва инновацион таълим масканлари айни шу мақсадга хизмат қилади”.\n“… кейинги икки йилда мамлакатимизда 35 та, жумладан, 13 та хорижий олий ўқув юрти ташкил этилди. Юздан ортиқ янги бакалавриат таълим йўналишлари ҳамда 94 та магистратура мутахассислиги бўйича кадрлар тайёрлаш йўлга қўйилди.\nАна шундай чора-тадбирлар натижасида ёшларни олий таълим билан қамраб олиш даражаси уч йил бурунги 9 фоиздан 20 фоизга ошди. Биз яқин келажакда бу кўрсаткични 25 фоизга етказишни ўз олдимизга мақсад қилиб қўйганмиз”.\n“Яратилаётган имкониятлар туфайли Ўзбекистон ёшлари турли соҳаларда ўз билим ва салоҳиятини намоён этиб, Ватанимиз шуҳратини бутун дунёга тараннум этмоқда”.\n“Бизнинг барча саъй-ҳаракатларимиз «Ўзбекистонда энг обрўли инсон муаллим бўлиши керак» деган ғояни амалга оширишга қаратилмоқда. Бунинг учун давлат ва жамият томонидан қанча маблағ, ресурс ва имкониятлар зарур бўлса, барчасини сафарбар этамиз”.\n“Барчамизга аёнки, бугунги кунда ён-атрофимизда ёшларнинг қалби ва онгини заҳарлаб, уларни тўғри йўлдан оғдиришга қаратилган хавф-хатарлар тобора кучайиб бормоқда.\nАйниқса, бу вазифа барча бўғиндаги раҳбарлар, ёшлар, хотин-қизлар, нуронийлар ташкилотлари, ижодкор зиёлиларимиз, диний уламолар, ҳуқуқ-тартибот идоралари ходимлари, бутун жамиятимиз учун виждон ишига айланиши керак”.\nСўнгги иқтибосни такрор-батакрор ўқидим. Бир-икки жумлада талабаларимга ўтадиган “Ахборот-психологик хавфсизлик” фани учун методологик асос учун етарли фикрлар ўз ифодасини топган. Жойларда ўтказиладиган маънавий-маърифий тадбирларда ҳам кўпинча шу мавзуда сўз юритаман.\nБироздан сўнг Ўзбекистон Республикаси Президентининг “Ўқитувчи ва мураббийлар куни муносабати билан таълим-тарбия тизимида алоҳида ўрнак кўрсатган ходимлардан бир гуруҳини мукофотлаш тўғрисида”ги Фармони эълон қилинди. Одатимга кўра, Фармонни ҳам кўчириб, сайтимизга жойлаштирдим.\nСоғлиқ бироз заифлашгани боис толиққаним сезилди. Бу Фармонни эртага бафуржа ўқишга қарор қилиб, кўрпамга чўзилдим. Тун алламаҳал бўлганига қарамай телефонимга смс кела бошлади. Ётган жойимда очиб қарасам, “Дўстлик” ордени муборак бўлсин!” деган қутловлар!..\nҲаяжон билан компьютерни ёқдим. Чиндан ҳам азиз Юртбошимнинг тарихий фармонида камина “Дўстлик” ордени билан тақдирланганимни ўқиб, кўзимдан олов чиқиб кетди. Юрак қурғур шу қадар ҳапқириб кетдики, вужудимда беморлик, дарддан асар ҳам қолмай, ўзимни тамомила соғайгандек ҳис этиб, забардаст аскардек оёққа турдим. Азиз ва меҳрибон Юртбошим отам каби бошимни силагандек дилдан ажиб бир меҳрни туйдим.\nФармондаги “Мамлакатимизда таълим тизимини ривожлантириш, соҳага доир ислоҳотларни муваффақиятли амалга ошириш, ёшларга илм-фан асослари ва замонавий касб-ҳунарларни ўргатиш йўлидаги кўп йиллик самарали меҳнати, уларни она Ватанга муҳаббат, истиқлол ғояларига садоқат руҳида тарбиялаш, жисмоний ва маънавий жиҳатдан баркамол авлодни шакллантириш борасидаги катта хизматлари ҳамда ижтимоий ҳаётдаги фаол иштироки учун қуйидагиларга фахрий унвонлар берилсин” деган оташин сўзлар қалбимга олам-олам ғурур-ифтихор туйғусини бахш этди.\nЭрта тонгдан азиз Устозларим – ЎзМУ ректори Авазжон Мараҳимов, Олий ва ўрта махсус таълим вазирлиги Ахборот хизмати раҳбари Фарҳод Бабашев, ЎзА Бош директори Абдусаид Кўчимов, “Халқ сўзи” Бош муҳаррири Ўткир Раҳматов, унинг ўринбосари Шуҳрат Жабборов, Ўзбекистон Ёзувчилар уюшмаси раисининг ўринбосари Ғайрат Мажид, “Нуроний” жамғармаси раиси Шуҳрат Жалилов, ЎзМУ проректорлари Давлатбой Жумабоев, Ғолибжон Ботиров, Раҳима Ширинова, қадрдон ҳамкасб-дўстларим Рустам Мусурмон, Фармон Тошев, Умида Файзиева, Ўрол Ғойимов, Шарофиддин Тўлаганов, менинг камолга шундоқ етишимда энг кўп Устозлик қилган Шавкат Миралимов, Журфакдан барча ҳамкасбларим кетма-кет табрикладилар.\nБайрамдан илгарироқ Ўзбекистон Ёзувчилар уюшмаси раиси, халқ шоири Сирожиддин Саййид, Ўзбекистон Республикаси Президенти Администрацияси масъул ходими Икром Бўрибоев, Ёзувчилар уюшмаси масъул ходимлари Нодир Жонузоқ, Абдурауф Эшимқулов, Шерзод Ирзоев, Ўзбекистон Журналистлари ижодий уюшмаси раиси Саъдулла Ҳаким, уюшма масъул ходимлари Холмурод Салимов, Шуҳрат Рўзиев, Жобир Хўжақуловлар ҳол сўраб уйимга келганларидан жуда хурсанд бўлиб юргандим.\nДавлатимизнинг юксак мукофотига сазовор бўлганлар қатори 30 сентябрь куни Тошкент шаҳар ҳокимлигига таклиф этилдик. Пойтахт шаҳримиз ҳокими Жаҳонгир Ортиқхўжаев давлатимизнинг юксак мукофотларини тантанали равишда топширар экан. муҳтарам Президентимиз совғаси сифатида биттадан телевизор ҳам улашдилар!\nЎтган йили худди шу кунларда жарроҳлик операциясидан кейин тўшакка михланиб ётганимда ҳолимдан хабар олиш учун масъул ходимларини совға-саломлар билан хонадонимга юборган ва юракка далда берувчи “Байрам табриги” ҳам йўллаган ҳурматли пойтахт шаҳар ҳокими Жаҳонгир Ортиқхўжаевга самимий миннатдорчилигимни изҳор этдим.\nКейин пойтахтимиздаги “Наврўз“ маданият ва истироҳат боғида Тошкент шаҳрида фаолият кўрсатаётган ўқитувчи ва мураббийлар учун ташкил этилган сайлга йўл олдик.\nБир маҳал Ўзбекистон Ёзувчилар уюшмаси номидан совға-саломлар билан хонадонимга келишаётган истеъдодли шоирлар Нодир Жонузоқ ва Ориф Тўхташ қўнғироқ қилдилар. Байрам тадбирида эканлигимни айтгандим, улар оиламиз аъзоларини табриклаб, совға-саломларини бериб кетишибди.\n1 октябрь куни истеъдодли собиқ талабаларим – ҳаётда муносиб ўрниларини топган Ўзбекистон Республикаси Президенти Администрацияси масъул ходимлари Бахтиёр Ёқубов, Анвар Самадов, Вазирлар Маҳкамаси масъул ходими Бекзод Шукуров, «Халқ сўзи» газетаси Адабий котиби Шавкат Ортиқов, ЎзА бош муҳаррири Матназар Элмуродов, «Ёшлик» журнали бош муҳаррири Фахриддин Ҳайит, «Оила даврасида» газетаси бош муҳаррири Ҳусниддин Бердиев, Олмазор туманидаги “Жийдали” маҳалласи раиси Ойниса Бобонова масъул ходимлари билан мени касб байрамимиз ва юксак мукофот билан табриклаб хонадонимга келганларида бошим осмонга етди.\nАзиз ва муҳтарам Президентимга ва барча инсонпарвар, меҳрибон Устозу шогирдлар ҳамда меҳридарё дўстларимга бир умр таъзимдаман.\nМирзо Улуғбек номидаги Ўзбекистон Миллий университети доценти, “Дўстлик” ордени соҳиби\nУшбу мақоламни севимли газетамиз «Халқ сўзи» сайтида ёритган азиз ҳамкасбларимга самимий миннатдорчилик изҳор этаман:\nОкруг сайлов комиссиялари таркибига номзодлар тавсия этилди\nPrevious story Меҳридарё, фидойи устозларга эҳтиром кўрсатилди


Ўзбекистон президенти кўпдан КХШТ тадбирлари¸ хусусан унинг шу йил 12 август куни Остонада ўтказилган норасмий саммитида ҳам иштирок этмади.\nКХШТ расмийси Озодлик билан суҳбатда шундай баëнот берди.\nЮқори лавозимли АҚШ расмийларининг Тошкентга қилаëтган сафарлари кўпайиб¸ улар даражаси ҳам ошиб бораëтган бир пайтда¸ Россия матбуоти кунда-шундага айланган америкаликларнинг Ўзбекистонда яна ҳарбий база очиш режаси борлиги ҳақида баҳс этмоқда.\n22-23 октябр кунлари Тошкентга АҚШ Давлат котиби Ҳиллари Клинтоннинг келиши кутилмоқда. Ўзбекистон Ташқи ишлар вазирлиги расмийсининг “Новая Газета” мухбирига билдиришича¸ Клинтоннинг Тошкент сўзлашувларида минтақавий хавфсизлик муаммолари баробарида икки томонлама ҳамкорлик¸ хусусан инвестициялар¸ савдо ва илм-фан соҳасидаги лойиҳалар муҳокама қилинади.\nРасмийлардан фарқли¸ айрим рус шарҳловчилари кун тартибида Афғонистондан чиқишга ҳозирланаëтган АҚШ ҳарбийларининг унга қўшни мамлакатлардан муқим бошпана топиши масаласи борлигини тахмин қилмоқда.\nЧунончи¸ 2005 йилда Қарши-Хонобод базасини йўқотишни АҚШнинг минтақадаги манфаатларига берилган энг жиддий зарба деб баҳолаган россиялик шарқшунос Александр Князев¸ Америка ҳарбийларининг Афғонистондан қисман чиқиб¸ минтақанинг бошқа давлатларида ўринлашуви учун Ўзбекистон ўта муҳим эканини таъкидлайди.\n“АҚШ Афғонистондаги муаммоларини ҳал этиш учун Ўзбекистондаги имконларини оширишга уринмоқда. Аммо ҳозирча гап Ўзбекистон ҳудудида доимий асосдаги Америка ҳарбий базаси очиш ҳақида бормаëтир. Зотан¸ бундай қилиш Ўзбекистон аъзоси бўлган Коллектив хавфсизлик шартномаси ташкилоти низомига зиддир”¸ дейди бундай эҳтимолга тўхталган ўзбекистонлик сиëсатшунос Рафик Сайфулин “Новая Газета” мухбири билан суҳбатда.\nШу боис¸ Сайфулинга кўра¸ Тошкентга серқатнов бўлиб қолган АҚШ расмийлари Каримовга КХШТдан чиқиш ва Америка режаларида тўлақонли қатнашиш эркини қўлга киритишни таклиф қилмоқдалар.\nАйтилишича¸ айни шундай маслаҳат АҚШ нинг Афғонистон ва Покистон бўйича махсус намояндаси Марк Гроссманнинг ўтган ҳафта Тошкент музокараларида янграган ва айни маслаҳатнинг Клинтон хоним томонидан ҳам айтилиши кутилмоқда.\n1992 йилнинг 15 май куни Тошкентда тузилган Коллектив хавфсизлик шартномасига қўшилган Ўзбекистон 1999 йил апрелида бу ташкилотдан чиқишга қарор қилган ва 2001 йилда ўз ҳудудидан АҚШ ҳарбий базасига жой берган эди.\nАммо орадан 7 йил ўтиб¸ 2005 йил 13 май воқеаларидан сўнг АҚШ билан муносабатлар бузилгач¸ ўша йил ëзида АҚШ ҳарбийларини Қаршидан ҳайдаб¸ 2006 йил 16 августида КХШТ аъзолигига қайтган эди.\n“Коллектив хавфсизлик шартномаси ташкилотига айланган бу гуруҳнинг Ўзбекистон иштирокисиз 2002 йилда қабул қилинган Низомининг III Боб¸ 7-моддасига кўра¸ ўз ҳудудида ташкилотга аъзо бўлмаган давлат ҳарбий кучлари ëхуд ҳарбий инфрструктурасига жой бермоқчи бўлган аъзо давлат бу масалани зудлик билан бошқа аъзо давлатлар билан маслаҳатлашиши шарт”¸ дейди КХШТ Бош котибининг ўзини Александр Петрович деб таништирган ëрдамчиси.\n- Ўзбекистон АҚШ базасига ер бериши мумкин¸ аммо КХШТ нинг қолган аъзолари билан маслаҳатлашувлардан сўнг. КХШТ Низомида¸ аъзо давлат ўз ҳудудига аъзо бўлмаган давлат ҳарбий базасини жойлаштира олмайди¸ деган модданинг ўзи йўқ. Бундай вазиятда¸ ташкилотда санкция¸ жазо қўллаш ваколати ҳам йўқ. Қирғизистон КХШТ аъзоси ва кўриб турибсизки¸ Бишкекда ҳам Россия¸ ҳам Америка базаси ëнма-ëн фаолият юрғизаяпти. Принципда¸ бу икки нарса бир-бирини инкор қилмайди¸ дейди КХШТ расмийси.\nНизомда кўзда тутилган “маслаҳатлашув” қандай кечади¸ бу маслаҳат оши пишмаса¸ яъни қолган КХШТ аъзолари Ўзбекистонда АҚШ базаси очилишига қаршилик кўрсатса¸ унда муаммо қандай ҳал бўлади¸ деган саволларга жавобан КХШТ расмийси¸ ҳозирга қадар ташкилот тарихида бундай вазият кузатилмагани боис¸ жавоб беришга қийналишини эътироф этди.\n- Мен сизга Ўзбекистон президентининг бу масалада бошқа президентлар билан қандай маслаҳатлашишини айта олмайман. Бу балки телефон орқали бўлар¸ балки юзма-юз учрашув шаклида. Агар аъзо давлатлардан бирортаси¸ ëки кўпчилиги КХШТ аъзоси ҳудудида АҚШ ҳарбий базаси қурилишига эътироз билдирса¸ унда нима бўлиши низомда кўрсатилмаган. Ҳуқуқий жиҳатдан¸ суверен давлат сифатида Ўзбекистон¸ мабодо шунга қарор берса¸ уни амалга ошириши мумкин. Шундай қилса¸ Ўзбекистоннинг КХШТ дан автоматик тарзда чиқарилиши ҳақидаги тахминлар ҳам асоссиз. Аммо сизга таъкидлаб айтмоқчиманки¸ ҳозирча КХШТ да на Ўзбекистоннинг АҚШ базасига жой бериши ва на ташкилотдан чиқиши ҳақида гапнинг ўзи йўқ¸ дейди ташкилот Бош котиби ëрдамчиси 18 октябр куни.\nЎзбекистонлик сиëсатшунос Рафик Сайфулинга кўра¸ “тошкентдагилар Вашингтоннинг араб баҳоридаги ролини муносиб баҳолагани боис¸ АҚШ билан қаттиқ яқинлашув борасида эҳтиëткорлик”ни маъқул кўрмоқдалар.\nРоссиялик шарқшунос Князев эса¸ ўтмиш хатоларидан хулоса чиқарган Ислом Каримов¸ АҚШ таклифига кўниш Россия билан муносабатлар совуқлашувини англатиши боис¸ ўз тизгинини на у тараф ва на бу тарафга охиригача бериб қўймаслигини тахмин қилади.


Банкротлик тўғрисидаги қонунчиликни такомиллаштириш йўлида – Қонунчилик муаммолари институти\nБанкротлик тўғрисидаги қонунчиликни такомиллаштириш йўлида\nҲозирги вақтда Ўзбекистон Республикаси қонунчилигини ислоҳ қилишнинг энг долзарб йўналишларидан бири – ички ва халқаро эҳтиёжларни қондирадиган “Банкротлик тўғрисида”ги қонунни такомиллаштириш, барқарор иқтисодий ривожланишнинг муҳим омили бўлган тўловга қобилиятсизлик тизими, қарзларни тўлаш кафолати ҳамда тижорат алоқаларини янада мустаҳкамлашдан иборатдир.\n2021 йил 10 августда Ўзбекистон Республикаси Олий Мажлиси Қонунчилик палатаси ялпи мажлисининг учинчи ўқишда, Ўзбекистон Республикасининг “Тўловга қобилиятсизлик тўғрисида”ги ПЗ-718-сонли янги қонун лойиҳаси (қонун лойиҳаси) қабул қилиниб, тасдиқлаш учун Ўзбекистон Республикаси Олий Мажлиси Сенатига юборилди.\nҲужжат лойиҳаси Ўзбекистон Республикасининг амалдаги “Банкротлик тўғрисида”ги қонуни асосида, шунингдек, Президент қарори билан тасдиқланган Жаҳон банки ва Халқаро молия корпорациясининг “Бизнес юритиш” йиллик ҳисоботида Ўзбекистон Республикасининг рейтингини янада яхшилаш бўйича “Йўл харитаси”нинг 36-банди, Ўзбекистон Республикасининг Президентининг 2019 йил 20 ноябрдаги ПҚ-4525-сонли ва 2020 йил 2 мартдаги ПФ-5953-сонли Фармони билан тасдиқланган 2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Илм, маърифат ва рақамли иқтисодиётни ривожлантириш йили”да амалга оширишга оид Давлат дастурини бажариш мақсадида Ўзбекистон Республикаси Давлат активларини бошқариш агентлиги томонидан ишлаб чиқилган.\nҚонун лойиҳасининг асосий мақсади – банкротлик тизимининг самарадорлигини ошириш, банкротлик соҳасидаги кузатилаётган ҳуқуқбузарликларни содир этишга кўмаклашувчи бўшлиқларни, қонун ҳужжатларидаги мавжуд зиддиятларни ҳамда нормаларни бартараф этишдан иборат.\nЛойиҳани ишлаб чиқишда қонун чиқарувчилар томонида нафақат мавжуд ички тажриба, балки банкротлик институти муҳим ўринларни эгаллаган қатор хорижий давлатлар тажрибаси ҳисобга олинган холда, мавжуд бўшлиқлар тўлдирилди.\nҚонун лойиҳаси 17 боб 249 моддадан иборат бўлиб, аввалги қонун билан таққослаганда, унинг ҳажми бир ярим баробардан ошди.\nЛойиҳанинг асосий янгиликлари қуйидагилардан иборат:\nАсосий тушунчалар рўйхати сезиларли даражада кенгайтирилди ва унинг аниқ атамалар рўйхати аниқлаштирилди. Хусусан, “банкротлик” (иқтисодий ночорлик) ўрнига энди “қобилиятсизлик” атамаси ишлатилмоқда;\nБанкротлик тамойиларига қaрзни таркибий жиҳатдан ўзгартириш тартиб-таомили қўшилган. Бу шахснинг тўлов қобилиятини тиклаш ва кредиторларнинг талабларини қондириш учун тўловга қобилиятсизлик ҳолатида қўлланиладиган янги реабилитация тамойили ҳисобланади;\nҚонуннинг қайта кўриб чиқилган шаклида тўловга қобилиятсизлик аломатлари аниқланади. Бу эса қарздорнинг вақтинча тўловга қобилиятсизлиги ва доимий тўловга қобилиятсизлиги каби таърифлар ишлатиш имконинини беради;\nҚонуннинг энг муҳим янгиликлардан бири – қарздорнинг мол-мулки ҳисобидан тўланадиган тўловга қобилиятсизлик иши билан боғлиқ харажатларга бағишланган модда ҳисобланади;\nҚонунда жорий тўловларга алоҳида модда бағишланган бўлиб, улар тўлов қобилиятсизлиги тўғрисидаги иш юритиш бошланган кундан бошлаб юзага келган солиқ мажбуриятлари ва (ёки) мажбуриятларини англатади;\nСуд бошқарувчиси этиб тайинланиши мумкин бўлган шахслар доираси кенгайтирилди, уларга фуқаролик ва иқтисодий суд ишларини юритиш ихтисослиги бўйича лицензияга эга бўлган адвокат ҳам қўшилди;\nЖисмоний шахснинг тўловга қобилиятсизлик тартибини амалга ошириш учун молиявий бошқарувчини тайинлаш ҳам назарда тутилган (у банкротлик тўғрисидаги иш бўйича суд бошқарувчисидир);\nЯнгилик, шунингдек, қарздорнинг ижро этувчи органининг бошлиғи ва аъзолари, тугатиш комиссияси (тугатувчи) ва бошқалар бўлган шахсларни қарздор ишларини бошқарувчиси сифатида аниқлашдир;\nБанкротлик ишида иштирок этаётган шахслар таркибига ўзгартиришлар киритилди. Бундай шахслар рўйхатига қарздорнинг мажбуриятлари бўйича таъминот берган шахслар киради.\nПрокурор банкротлик тўғрисидаги иш қўзғатувчилар рўйхатидан ва тўловга қобилиятсизлик ишида иштирок этаётган шахслар доирасидан чиқарилди. Шундай қилиб, қонун лойиҳаси манфаатдорлиги қарздорнинг тўловга қобилиятсизлик тўғрисидаги иш билан шуғулланадиган шахсларнинг жараёнда иштирок этишига имкон беради;\nЎзгаришлар суд бошқарувчисининг фаолияти натижалари бўйича мукофотларни ҳисоблаш ва тўлаш тартибига ҳам таъсир кўрсатди. Бундан ташқари, суд маъмурлари ишини рағбатлантириш мақсадида қарздорнинг мол -мулкидан қўшимча тўловлар назарда тутилган;\nҚонун лойиҳасида аввал ҳал қилинмаган масаланинг умумий қурилиш учун ишлаб чиқарувчининг тўловга қобилиятсизлиги тўғрисидаги ишни кўриб чиқиш каби масалаларга алоҳида эътибор қаратилган;\nЯнгилик, шунингдек, қарздорнинг ижро этувчи органи, тугатиш комиссияси (тугатувчи) ва бошқаларнинг бошлиғи ва аъзолари бўлган шахсларни қарздорнинг ишларини бошқарувчиси сифатида аниқлашдир;\nҚарздорнинг мансабдор шахсларининг жавобгарлиги кучайтирилиб, улар кредиторларнинг талаблари тўлиқ қондирилмагани, шунингдек, қасддан тўловга қобилиятсизлик, тўловга қобилиятсизлигини яшириш ёки қасддан тўловга қобилиятсизлик ҳолатларида субсидиар жавобгарликка тортилиши белгиланди;\nМуҳим ўзгаришлар қарздорнинг ходимларининг ҳуқуқий субъектлигига қаратилган, бу эса ходимларга қарздорнинг мол-мулк етарли эмаслиги сабабли қопланмай қолган қарздорлик масаласи бўйича субсидиар жавобгар бўладиган шахсларни субсидиар жавобгарликка тортишни талаб қилиш имкониятини беради.\nТўловга қобилиятсизлик тўғрисидаги иш юритиш жараёнида қарздорнинг битимларига эътироз билдириш тартиби сезиларли даражада такомиллаштирилди. Бунга қарздор томонидан тузилган битимларнинг ҳақиқий эмаслиги, кредиторларга зарар етказилиши ва уларнинг ҳақиқий эмаслиги оқибатлари кўзда тутилган алоҳида боб ажратилган;\nAсосий янгилик – жисмоний шахснинг тўловга қобилиятсизлиги институти жорий этилишидир. Аввал, Қонун фақат якка тартибдаги тадбиркорлик билан шуғулланадиган шахсларга тегишли эди. Эндиликда якка тартибдаги тадбиркор бўлмаган ва илгари ёпилган якка тартибдаги тадбиркор учун қарзи бўлмаган шахслар масаласи ҳам ушбу Қонун лойиҳаси билан тартибга солинади.\nФуқаро тўловга қобилиятсиз деб топилиши мумкин, шундан кейин унинг мулки суд қарори асосида сотилади.\nҚарздорни тугатишда мулки туфайли талабларнинг адолатли ва мутаносиб равишда қондирилиши кафолатлари мавжуд, бу бир кредиторнинг бошқасидан устун бўлишининг олдини олишга имкон беради.\nШундай қилиб, жисмоний шахсларнинг банкротлиги одамларга кредиторларнинг талабларини бошқаларнинг манфаатларини бузмаган ҳолда қондириш имконини берадиган институтга айланмоқда.\nУмуман олганда, Қонун лойиҳасида Ўзбекистон Республикасида банкротлик амалиётини тубдан ўзгартириши мумкин бўлган қатор янгиликлар мавжуд. Шу нуқтаи назардан, процессуал қонунчилик билан бирлаштириш катта аҳамиятга эга бўлиб, улар имкон қадар самарали ва ўз вақтида бажарилиши керак.\nБу ўзгаришларнинг барчаси жуда ижобий ва шубҳасиз, қарздорлар ҳам, кредиторлар ҳам манфаатлар мувозанатига ёрдам беради.\nБанкротлик тўғрисидаги қонун ҳужжатларини такомиллаштиришнинг навбатдаги босқичи – қонуности ҳужжатларини қабул қилиш, қонуннинг айрим қоидаларини ишлаб чиқувчи ва батафсил баён этувчи услубий тавсияномалар, шунингдек, ушбу тоифадаги ишларни кўриб чиқаётган иқтисодий судлар учун процессуал тавсияларни ишлаб чиқиш масалалари бўлиши мақсадга мувофиқ бўлади.\nХалқаро ҳуқуқ ва қиёсий\nбош илмий ходими А.Максудов\nМаърифий ислоҳотларда ва баркамол инсонни шакллантиришда қонунчиликнинг аҳамияти\nЯнги маънавий маконни яратишда маҳаллий вакиллик органларининг ўрни\nИсроилда Ўзбекистон Республикаси Президенти сайлови катта қизиқиш билан кузатиб борилмоқда\nЎзбекистон Республикаси Президенти Шавкат Мирзиёев Евроосиё иқтисодий иттифоқи саммитида иштирок этди.\nЎзбекистон БМТнинг Инсон ҳуқуқлари бўйича Кенгашида: глобал ташаббусларимиз амалда\n«Гиёҳвандликка қарши курашишда Ўзбекистоннинг халқаро ташаббуслари амалга ошмоқда»\nСайлов – 2021 (32)\nСайловга оид мақолалар (10)\nСайловга оид янгиликлари (40)


Мўғул татар қиссаси 23 -қисм - IslamHouse.com\nМўғул татар қиссаси 23 -қисм ()\nУшбу дарс қуйидаги мавзуларни ўз ичига олади: – Миср лашкарининг Ғазога отланиши; – Ғазо жанги; – Мусулмонлар билан Акко салибчилари орасидаги сулҳ; – Китбуганинг мусулмон лашкар қаршисидаги аҳволи; – Соримуддин Ойбекнинг мусулмонларга йўллаган элчиси; – Ҳижрий 658 йил 25 рамазон куни воқеалари; – Ислом лашкари муқаддимасининг Айн-Жалутга тушиши;\nМўғул татар қиссаси 23- қисм\nМиср лашкарининг Ғазога отланиши\nФаластин – ғалабалар диёри\nҒазо ғалабасининг аҳамияти\nМусулмонлар билан Акко салибчилари орасидаги тинчлик\nКитбуганинг мусулмонлар қаршисидаги аҳволи\nИслом лашкарининг Айн-Жалут сари йўналиши\nСоримуддин Ойбекнинг мусулмонларга йўллаган элчиси\nИслом лашкари муқаддимасининг Айн-Жалутга тушиши\n– Шайх Изз ибн Абдуссалом раҳимаҳуллоҳнинг фатвоси;\n– Қутуз ва амирларнинг мўғулларни қаршилаб олиш борасидаги фикрлари;\n– Акко муаммоси;\n– Мусулмон қўшиннинг покланиши кабилар мавзуимиз бўлган эди.\nҚутуз раҳимаҳуллоҳ мўғулларга қарши жанг қилиш қарорини берган, Фаластинга бориб жанг қилишга бел боғлаган эди. Миср лашкари бир жойга жамланди, сўнгра Фаластин сари одимлай бошлади. (18 - х). Бу ҳодиса 658 ҳ.с. шаъбон ойининг бошлари / 1260 м.с. июлнинг ўрталарига тўғри келган, яъни бу йўлчилик ёзнинг жазирама иссиқ кунларида, Синонинг қурғоқ саҳроси орқали бўлган эди.\nМусулмон лашкар шимоли-шарққа, Сино томонга, сўнгра Синонинг шимоли бўйлаб Ўртаер денгизи соҳили қаршисидан Ғазогача саҳро узра йўл юришди.\n"Парвардигоро! Биз сендан бу сафаримизда яхшилик ва тақвони, амаллардан эса ўзинг рози бўладиганини насиб этишингни сўраймиз! Парвардигоро! Бизларга бу сафаримизни енгил қилгин! Узоқлигини яқин қил! Парвардигоро! Сен сафаримизда йўлдош, аҳлимизда эса халифасан! Парвардигоро! Бизни сафар машаққатларидан, сафарда қайғули кўнгилсиз ҳодисалар содир бўлишидан ва молу аҳлимизга зиён заҳмат етишидан ўзинг асрагин".\nЙўл ўта машақатли эди. Мусулмон жангчилар сабрла Табук ғазотини ёдга олдилар. Ҳақиқатан бу ғазот айни Табук ғазотидаги қийинчиликларни хотирлатарди. Табук ғазоти ҳам жазирама иссиқ кунларда, Мадинада иқтисодий танглик замонида, узун саҳро орқали бўлган сафар ва ўша замондаги энг қувватли Рум давлатига қарши бўлган жанг эди. Бу сафарги жангда ҳам мусулмонлар худди шундай жазирама кунларда, саҳро орқали юриш, иқтисодий танглик дамлари ҳамда ер куррасидаги баҳайбат ва қувватли Мўғул давлатига қарши бўлаётган эди. Тарих такрорланмоқда, фақат Табук кунида мусулмонлар Рум лашкарини топмаган ва жанг содир бўлмаган эди. Аммо бу ғазотда мўғуллар мусулмонларни кутиб турарди.\nҚутуз раҳимаҳуллоҳ мусулмон лашкарнинг сафларини тартиблашга киришди, зеро олдинда буюк жанг бор. Мусулмон лашкар мўғул қўшинидан бир бўлагига дуч келса ҳам жанг қилишга тайёр турарди. Қутуз лашкарнинг бошига етук қўмондон Рукнуддин Бейбарсни тайин қилди. Уни лашкарнинг олдинги сафларига қўйилишидан мақсад, биринчи зарбада мўғулларни ер тишлатиш эди. Мўғулларнинг оз қисмини бўлсада биринчи зарбада енгилиши мусулмон лашкарнинг руҳиятини кўтарарди. Қутуз лашкарнинг олдинги сафига энг кучли жангчилар гуруҳини қўйиш билан бирга, бу гуруҳни лашкардан ажратди ва уни анча олдинда юришига амр қилди. Бу эса мўғул разветкачиларининг кўзини шамғалат қилиш учун қилинган эди, тоинки мўғуллар бу гуруҳни кўриб, мусулмон лашкари шу экан деб, шунга яраша ҳаракат қилган вақтда орқадаги асосий қўшин қақшатқич зарбани бериши учун эди. Қутузнинг бу режаси мўғулларнинг хаёлига ҳам келмади.\nРукнуддин Бейбарс раҳимаҳуллоҳ 658 ҳ.с. 8 шаъбон / 1260 м.с. 26 июл куни Миср ҳудудларидан ошиб, Фаластин ерларига кирди. Мусулмон лашкарининг асосий қисми йўлда эди. Бейбарс Фаластин ерларига кириши билан Ғазодан 30 км жанубда жойлашган Рафаҳ, сўнгра унинг шимолида жойлашган Хон-Юнус ва Дайр ал-Балаҳдан ўтиб, Ғазога яқинлашиб қолди. (19 - х) Шундагина мўғуллар Рукнуддин Бейбарснинг лашкарини кўришди. Қутуз раҳимаҳуллоҳ гумон қилганидай улар мусулмон лашкарининг бори шу, деб тахмин қилдилар ва Ғазодаги мўғул лашкари бошқа шаҳарлардаги мўғуллардан мадад ҳам сўрамай уларни қарши олишга киришди. Ғазода мусулмон лашкари билан Байдер бошлиқ мўғул қўшини ўртасида тўқнашув содир бўлди. Маълумингизки, мусулмон лашкарининг муқаддимаси анча кучли, Ғазодаги мўғул гуруҳи эса нисбатан кучсиз эди. Мўғул қўмондони Китбуга ва асосий мўғул лашкари эса бироз олисда - марказий ҳарбий лагерда, яъни Ғазодан 300 км узоқда Ливан ерларида жойлашган Бақоъ водийси – Баълабаккада эди. Барча шарт-шароитлар мусулмонлар фойдасига хизмат қилаётган, кичик бўлсада ғалаба нишоналари кўринаётган эди. Воқеъда ҳам Рукнуддин Бейбарс бошлиқ қўшин Ғазодаги мўғуллар устидан ғалаба қозонди, уларнинг бир қисмини ўлдирди, қолганлари шимолга қочиб қолишди. Шимолга қочганлари Китбуганинг ёнига етиб келиб, Ғазодаги аянчли мағлубиятлари ва мусулмон лашкарининг шимол тарафга қараб келаётгани хабарини беришди.\nМўғул армияси эсанкираб енгилди. Уларни нима эсанкиратди?! Уларни тасодифий ҳужум, ёки пухта ҳарбий режа довдиратмади, балки уларга мусулмонларнинг жон-жаҳдлари билан, ортга қайтмай жанг қилишлари янгилик бўлганди.\nМусулмонлар динлари, ватанлари, шарафлари ва номусларини сақлаш учун кураш бошлаган эди. Мўғуллар йилларча мусулмонларнинг қўрқиб қочишларига гувоҳ бўлиб келар, мусулмон бошлиқларидан доимо қуллуқ ва мулозаматни топар эди. Ҳа! Уммат заифлашиши мумкиндир, бироқ ўлмайди, улардан кимлардир ғанимларга қуллуқ қилса, бошқалари Оллоҳнинг амри келгунга қадар динни ва умматни ҳимоя қилиб борадилар.\n"Саҳиҳайн"да ривоят қилинган ҳадисда Расулуллоҳ саллоллоҳу алайҳи ва саллам айтганлар: "Умматимнинг бир тоифаси ҳақ узра зоҳир бўлиб қолаверади, то қиёмат уларга қарши чиққанлар ҳам, ёрдамсиз қўйганлар ҳам – уларга ёрдам беришда ёки улар билан бирга туришда қосирлик қилганлар ҳам – зарар етказолмайди". "Улар қаердалар, ё Расулуллоҳ?", деб сўралганда: "Улар Шомда", деб жавоб берганлар.\nИмом Аҳмад Абу Умома разияллоҳу анҳудан ривоят қилган ҳадисда, "Улар қаердалар, ё Расулуллоҳ?", деб сўралганда: "Улар Байтул-Мақдисда ва Байтул-Мақдиснинг атрофида", деганлар. Байтул Мақдис Фаластинда, унинг атрофи эса Фаластин ва Шом ерларидир.\nҒазо жанги, сўнгра Айн-Жалут жанглари байтул Мақдис ва Фаластин халқига бошқа жанглардан кўп ҳам фарқ этмасди. Оллоҳ таоло Фаластин ерларини мусулмонлар учун буюк ғалабалар макони қилгандир, буни тарихга шунчаки назар солган киши ҳам кўра олади. Тўғри бу жойларда ҳам енгилиш ва мағлубиятлар рўй берган, лекин бу ерларда мусулмонлар қийинчиликка дуч келган замонларда буюк ғалабалар юз берган.\nМусулмонлар Фаластин ва Шом ерлари: Ажнадин, Бейт-Шеан ва Ярмукда Рум императорлигига қарши; Ҳиттин, Табария ва Байтул Мақдисда салибчиларга қарши; Ғазо, Айн-Жалут ва Бейт-Шеанда мўғулларга қарши қаттиқ ва аччиқ жанглар олиб борди. Бундан сўнг мусулмонлар Акко, Асқалон, Ҳайфа ва бошқаларда салибчиларга қарши; Аккода французларга қарши; турли даврларда ва хоссатан 1936 м.с. да 4 йил давомида инглизларга қарши жанглар олиб борди. Шунингдек, бу ерларда яҳудларга қарши жанглар давом этмоқда, Оллоҳнинг изни билан яҳудларнинг ҳалокати бу муборак ерларда юз беради. Бу орзу ёки тахмин эмас, балки набавий башоратдир, имом Бухорий ва Муслим Абу Ҳурайра разияллоҳу анҳудан ривоят қилган ҳадисда Пайғамбар саллоллоҳу алайҳи ва саллам айтганлар: "То мусулмонлар яҳудларга қарши урушмагунларича қиёмат қоим бўлмайди. Шунда мусулмонлар уларни ўлдирадилар. Яҳудлар ҳатто тош ва дарахт ортига яшириниб олишади. Шунда тош ва дарахт: "Эй мусулмон, эй Оллоҳнинг бандаси, ортимда яҳудий бор, кел, уни ўлдир", дейди. Фақат ғарқад (ундай демайди), чунки у яҳудларнинг дарахтларидан".\nМусулмонлар Ғазода мўғуллар устидан нусратга эришдилар, гарчи бу ғалаба жузъий бўлсада муҳим аҳамият касб қиларди. Баъзи тарихчилар Ғазо жангини кўп ҳам эътиборга олмаса, баъзилари мутлақо аҳамият бермайдилар! Ҳолбуки, бу жанг мусулмонлар тарихидаги энг муҳим маъракалардандир. Унинг аҳамияти кўп сондаги мўғулларнинг қатл қилингани, Ғазонинг муҳим стратегик жойлиги ва бошқа ҳарбий масалалар жиҳатидан эмас. Унинг аҳамияти мусулмонлардаги руҳий тушкунликнинг бартараф бўлганидадир. Мусулмонлар "Енгилмас" деб ном олган мўғулларнинг тумтарақай қочишларига кўзлари билан гувоҳ бўлдилар. Мусулмонларнинг руҳияти бағоят кўтарилди, "кимнингдир мўғуллар енгилибди, дегани қулоғингга чалиниб қолса, ишонма!" каби эл оғзида достон бўлган чўпчаклар бекорга чиқди. Ўз ўринда бу воқеа узоқ йиллардан бери мағлубият кўрмаган мўғул армиясига салбий таъсир қилди. Зоҳиран тор доирадаги ушбу устунлик буюк маънавият ғалабаси эди.\nМусулмонлар Ғазодаги ғалабадан кейин, шимол тарафга Ўртаер денгизи бўйлаб йўналди. Қутуз ўз лашкари билан ислом шаҳарларидан бирин-кетин ўтиб борар эди. Улар Асқалондан, сўнгра Яфадан ўтиб, шимолга юришни давом эттирди. Тулкарм шаҳрининг ғарбидан ўтиб, Ҳайфа шаҳрига етиб келишди. У ердан салиб амирлиги қўл остидаги Акко шаҳрига йўл олишди. (19 - х)\nҚутуз Акконинг ташқарисида Акко қўрғонига лагер қурди. У салибийларни илгариги тинчлик аҳдларида турган ёки турмаганини билишни истади. Шу боис мусулмон амирлардан иборат делегацияни Аккога йўллади. Қутуз ва Акко салибий амирлари ўртасида элчилар воситасида мулоқот бошланди. Салибийлар мусулмон амирларни чиройли қаршилаб олишди ва икки тараф ҳам илгариги аҳдларида содиқликларини таъкидлашди. Зиёратлар бир неча бор такрорланди. Ҳатто иккала тараф ҳам вазият барқарор эканидан хотиржам бўлдилар. Сўнгра Қутуз мўғулларни қаршилаш мумкин бўлган муносиб жойни танлаб, йўлга чиқишга қарор қилди.\nҚутуз Акко минтақасини тарк қилишга шайланган замон делегация сафида бўлган мусулмон амирлардан бири Акко амирлигининг ўта заиф ҳолатда экани ва улар мусулмонларнинг аҳдларидан хотиржамлиги ҳамда жангга тайёргарлиги йўқлиги, агар уларга тўсатдан ҳужум қилинса, мусулмон ўлкани насронийлардан озод қилиш мумкинлигини сўзлади. Бу мусулмон шаҳар 166 йил олдин босиб олинган эди. Амир Қутузга "Бу мустамлака шаҳарни озод қилиш фурсати", деди. Қутуз раҳимаҳуллоҳ унга жавобан "Биз аҳдларга хиёнат қилмаймиз!" деди. Ҳа, Қутуз ҳақиқий нусрат сабабларини топган эди. Оллоҳнинг шариъатига эргашиш, аҳдларга вафо қилиш шу сабаблар жумласидандир. Аҳдларга риоя қилиш шариъатимиз асосларидандир.\n"Эй мўминлар, ақдларга (ўзаро келишган битимларга) вафо қилингиз!"\nИмом Термизий ва Абу Довуд раҳимаҳумаллоҳ Амр ибн Абаса разияллоҳу анҳудан ривоят қилади, у киши деди: "Мен Расулуллоҳ соллаллоҳу алайҳи ва салламнинг шундай деганларини эшитганман: "Кимнинг бошқа бир қавм билан аҳдномаси бўлса, у ниҳоясига етгунигача ёки у қавм аҳдни бузганини билмагунича аҳдномани бузмасин!"\nҚутуз Аккони ортда қолдириб, олдиндаги жанг учун муносиб жой кўзлаб жануби-шарққа томон йўл олди. Айни вақтда лашкарбоши Китбугага Ғазодаги мағлубият хабари етиб келди. У бу машъум хабарни эшитиб, қаттиқ ғазабнок бўлди. Бу минтақада мўғулларнинг илк бор енгилиши эди. У дарҳол қўшин ҳозирлаб, жанубга Фаластин сари йўлга отланди. У турган жой, яъни Бақоъ водийси билан Фаластиннинг шимоли, яъни Ливан-Фаластин чегараси орасидаги масофа 100 км атрофида эди. Одатда бу масофани лашкар икки ёки уч кунда босиб ўтарди. Бироқ Китбуга бу масофани бир ойдан ортиқроқ муддатда босиб ўтди. Фаластин ерларида жангга отланган рижолларни эшитиб, қалбига қўрқув кирган, у ерларга боришга юраги бетламай қадами оғирлашган эди. Расулуллоҳ саллоллоҳу алайҳи ва саллам: "бир ойлик масофадан (душманларим қалбига тушажак) қўрқув билан нусратландим", деб хабар берганлар. Бу қўрқувни Оллоҳ ўз душманларининг қалбига жо қилгандир, "Мен кофир бўлган кимсаларнинг дилларига қўрқув солажакман. Бас, уларнинг бўйинларини узинглар, бутун-ҳамма бармоқларини чопинглар", деб ваҳий қилган эди".\n"(Илоҳлигига) ҳеч қандай ҳужжат-далил келмаган нарсани (яъни жонсиз бутларни) Оллоҳга шерик қилганлари сабабли кофирларнинг дилларига қўрқув солажакмиз".\nОллоҳ таоло, беҳисоб лашкар қалбига – Оллоҳ йўлида жанг қилувчи мусулмон лашкарни қаршиларида кўргани замон – қўрқувни туширади. Бу мусулмонлар билан кофирлар ўртасидаги барча жангларда кузатилган ва бундан кейин ҳам кузатиладиган, ўзгармас ҳақиқатдир.\nКитбуга Ливан тоғлари бўйлаб юриб, Фаластинга унинг шимоли-шарқидан ва Голан тепалигининг ғарбидан кирди. Сўнгра Урдун дарёсини кесиб ўтиб, шарқий Жалиле минтақасига кирди. У бу минтақага Ғазодаги ҳодисадан хабар топганидан бир ой ўтгандан кейин етиб келган эди. Мўғулларнинг бу минтақага етиб келганидан хабар топган мусулмон разветкачилар бу ҳақда Қутузга хабар берди.\nҚутуз раҳимаҳуллоҳ Носира шаҳридан ўтиб, жануби-шарққа то "Айн-Жалут водийси", деб аталган минтақага тезроқ етиб олишга ҳаракат қилди. Айн-Жалут водийси тахминан икки шаҳар: жанубдан Набулус билан шимолдан Бейт-Шеан шаҳарларининг ўртасида жойлашган минтақа эди. Ҳозирги кундаги Жанин минтақасига жуда яқин жойдир. Жанин минтақасида бундан бир неча асрлардан кейин Фаластин мужоҳидлари билан яҳудийлар ўртасида катта жанг рўй берган бўлиб, унда мусулмонлар ғоят матонатла сабр қилдилар ва 500 дан ортиқ шаҳид бердилар. Бу водийнинг ўрни беназир бўлиб, Ҳиттин минтақасидан 65 км жанубда жойлашган. Маълумингизки, бу минтақада 583 ҳ.с. / 1187 м.с.да, яъни бундан 75 йил олдин улуғ Ҳиттин жанги юз берган эди. Шунингдек, Айн-Жалут водийси бундан 6 аср олдин буюк баҳодирлар Холид ибн Валид ва Абу Убайда ибн Жарроҳ разияллоҳу анҳумолар бошчилик қилган улуғ Ярмук жанги содир бўлган Ярмук минтақасидан 60 км ғарбда жойлашгандир.\nҚутуз раҳимаҳуллоҳ Айн-Жалут водийсини жанг учун энг қулай ва муносиб макон деб билди. Зеро, бу водий ясси майдон бўлиб, тахминан ҳамма томондан ўрта баландликдаги адирлар билан ўралган, фақат шимолий томонигина очиқ эди. Яъни худди тақасимон кўринишда бўлиб, атрофдаги адирлар бута ва дарахтлардан иборат чакалакзор эди. Бу эса мусулмон лашкарни чакалакзорга яшириш ва катта-катта пистирмалар қўйиш ҳамда водийнинг ўртасида мўғул лашкарини қуршаб олиш имкони берар эди.\nКитбуга келмасдан бурун Қутуз раҳимаҳуллоҳ бу водийга етиб келди ва лашкарини тартиблади. Водийнинг очиқ томони, яъни шимолий қисмига Рукнуддин Бейбарс бошчилигидаги энг кучли гуруҳни жойлаштирди. Қутуз бутун қўшинни водийнинг шарқ, ғарб ва жануб томонидаги чакалакзорларга беркитди. У лашкарни 658 ҳ.с. 24 рамазон / 1260 м.с. 9 сентябр пайшанба куни тартиблаб бўлди. Маълумингизки, Бадр жанги, Макка ва Андалус фатҳлари рамазон ойига тўғри келган эди.\n24 рамазон кечаси, Ислом уммати ҳарбий кучлари билан Мўғул ҳарбий кучлари ўртасида даҳшатли кураш юз беришига саноқли соатларгина қолган. Китбуганинг лашкари манманлик, ғурур ва мутакаббирлик билан мусулмонлар томон келарди.\n"Дарҳақиқат, улар ўзларига бино қўйдилар ва жуда катта кетдилар".\nМўғул лашкари Бейт-Шеаннинг ғарбидан ўтиб, жанубга – ўзларини интиқлик билан кутиб, сафларини тартиблаб турган мусулмон лашкари тарафга –, яъни Айн-Жалутга йўналди.\nҚутуз раҳимаҳуллоҳ Айн-Жалут водийсида турган дамда Фаластин халқидан шаҳар ва қишлоқлардан мусулмонларнинг катта гуруҳи аскарлар сафига келиб қўшилди. Яқинда ҳақиқий жанг бўлишига ишончлари комил эди. Бу ихтиёрий кўнгилли жангчилар мўғулларнинг бир гуруҳи Фаластинга келиб, унинг шимолидан жанубига қараб тўлиқ эгаллаган ва ниҳоят Ғазони ҳам босиб олган кезларда қаерда эдилар? Бундан олдин улар қаерда ўтирган эдилар? Ҳозир қаердан чиқиб келдилар? Яқин тарихда мухлис бошлиқлари бўлмаган бу халқ, бир томондан Қутуздай мухлис бошлиқдан таъсирланса, иккинчи томондан эса юқорида зикр қилганимиз маънавий ғалабадан илҳомланарди, десак янглиш бўлмайди. Бундан олдин динга хизмат, Ислом қадрини олий қилишни истаган содиқ мўминларнинг аксарияти эргашишга салоҳиятли, ўрнак бўлишга лойиқ, мухлис йўлбошчи йўқлиги боис қўл қовуштириб ўтиришдан бошқа чора топмасди.\nТўғри, улар мунтазам армия каби кучли ва маҳоратли бўлмасаларда, лекин Оллоҳ йўлида бирор бир амал қилиб қолишга муштоқ эдилар. Бу иштиёқ жанг майдонида катта рол ўйнаши табиий ҳол. Қутуз улардан қурол-яроқ ташиш ва аскарларга хизмат ишларида фойдаланди. Шу билан бирга улар мусулмонларнинг қорасини кўпайтирар, бу эса ўз навбатида кофирлар қалбига қўрқув соларди. Ўшанда касаллиги ёки ожизлиги ёки қарилиги сабаб жанг ҳам, хизмат ҳам қилолмайдиган ожизлар, аёллар ва болалар қишлоқлардан Айн-Жалут водийси сари чиқиб келишган эди. Улар водийнинг атрофига тўпланиб, баралла баланд овозда такбир айтиб, мусулмон лашкарининг ҳаққига дуолар қилишарди. Қўллар, тиллар ва қалблар дуо билан банд, улар Исломга ва мусулмонларга нусрат сўраб, ширк ва мушрикларни хор бўлишини тилаб, оламлар Раббиси субҳанаҳу ва таолога илтижо қилишар эди.\nБу ҳодисалар 658 ҳ.с. 24 рамазон / 1260 м.с. 9 сентябр пайшанба куни, катта жанг олдидан юз берган эди.\nЯна шу куннинг ўзида, яъни жангдан бир кун олдин ғаройиб ҳодиса юз берди. Бу Оллоҳ таолонинг ишидир. Ислом лашкари Айн-Жалут водийсида турган замон Шом аҳлидан бир киши шошилинч Қутуз ва унинг атрофидаги амирлар билан зудлик билан кўришмоқчи эканини билдирди. У ўзининг Соримуддин Ойбекнинг элчиси эканини сўзлади. Соримуддин Ҳулагу Шом ерларига ҳужум қилганда асир тушган мусулмонлардан бири бўлиб, кейинчалик у мўғул лашкари сафида хизмат қилишни қабул қилган эди. Соримуддин мўғуллар сафида кўпгина жангларда иштирок этган ва ҳозир улар билан бирга Айн-Жалутга келаётган эди. Нафсига эргашиб мўғулларга ёрдам беришни қабул қилганми ёки пайтини пойлаб мусулмонларга ёрдам беришни қасд қилиб мажбурликдан уларнинг сафига қўшилганми, номаълум эди. Бу у билан Оллоҳ таоло орасидаги сирдир. Бизга маълум бўлгани у Айн-Жалут жангидан олдин қўлидан келгунича мусулмонларга ёрдам беришга қарор берган эди.\n"Парвардигорингизнинг қўшинларини ёлғиз Унинг Ўзигина билур".\nСоримуддин Ойбекни Қутуз раҳимаҳуллоҳ ҳам, мусулмон амирлар ҳам танимас эдилар. Уни бу ўринга – мусулмонларга улкан хизматларни қилиши ва Оллоҳнинг нусрати мусулмонлар ўйламаган тарафдан келиши учун – олиб келган Оллоҳ таоло эди. Бундан олдин Аҳзоб ғазотида асосий нусрат сабабчиси Нуъайм ибн Масъудни олиб келгани каби Соримуддин Ойбекни бу ўринга келтирган Оллоҳ барча айбу-нуқсонлардан пок зотдир.\nСоримуддин Ойбекнинг элчиси учта маълумот билан келган эди:\nБиринчи: Мўғул лашкари ҳар доимгидек қувватли эмас. Мўғул хони Мангухоннинг ўлимидан кейин Ҳулагу бир қисм қўшинни ўзи билан олиб, Табризга кетган, айни вақтда мусулмонлар қаршисидаги мўғул лашкари Шомга бостириб кирган аввалги ҳолатидан оз. Бу хабар жуда муҳим эди. Мўғул қўшини Шомга кирган ҳолатидан кам бўлса, уларнинг устидан ғалабага эришса бўлади, деб мусулмонлар руҳан тетиклашди.\nИккинчи: Мўғул лашкарининг ўнг қаноти, чап қанотига нисбатан қувватлидир. Бунга кўра мусулмонлар чап қанотни кучайтириши лозим эди. Бу ҳарбий маълумот ҳам ғоят муҳим эди.\nУчинчи: Мўғуллар сафида Ҳимснинг амири Ашроф Айюбий ҳам бор. Бироқ у мўғулларга ёрдам бераётгандай кўриниш берса ҳам, аслида эса жангда мусулмонларга енгилиб беради.\nБу ўринга ислом лашкарининг ҳарбий таҳлилчилари ҳам жамланган эди. Улар бу хабарларнинг барчаси мўғулларнинг ҳийласи бўлишидан қўрқиб, бу мўғулларнинг навбатдаги найранги, улар бизни бу хабарларга алданиб, керакли тадбирни олмаслигимизни мақсад қилган, шундай экан огоҳлигимизни кўрайлик дедилар. Лекин амалда эса, бу маълумотларни ростдай эътибор қилиб, сафларни шунга кўра тартибладилар. Кейин Соримуддиннинг гаплари мутлақо рост экани маълум бўлди.\nҲижрий 658 йил 25 рамазон куни воқеалари\nРамазоннинг 24 куни ниҳоясига етди, аксар мусулмонлар кечани қиём, дуо, илтижо, умид билан бедор ўтказдилар. Бу кеча шу йилнинг энг улуғ кечаларидан эди. Чунки аввало бу кеча охирги ўн кунликнинг тоқ кечаси бўлса, иккинчидан Оллоҳ йўлидаги жангдан олдинги кеча эди. Тонг отганда ваҳший мўғуллардан милионлаб мусулмонлар қасоси олинажак. Оллоҳдан жанг майдонида собитқадамлардан айлашини сўраймиз!\nСубҳ яқинлашди. Бомдод вақти ҳам кирди, мусулмонлар тонг намозини хушуъ билан адо этдилар, сўнгра сафларини тартиблай бошладилар. Тонг отди, қуёш ҳам ҳаялламасдан ҳар кунги ўзининг топшириғини бажариб, борлиққа нурини таратар эди. Бу кун осмонда ҳам, ер юзида ҳам байрам бўлган жума куни эди, шу билан бирга мусулмонлар учун буюк нусратга эришажаклари сабаб янада улуғ байрам бўлди.\n658 ҳ.с. 25 рамазон / 1260 м.с. 10 сентябр жума куни Ислом тарихида мутлақо улуғ кун бўлгани учун барча мусулмонлар бу санани ёдларида сақлашлари лозимдир.\nҚуёш чиқиб, оламни ёритганида мусулмонлар узоқдан водийнинг шимол тарафида мўғул лашкарини кўрдилар. Бутун оламга қирғин келтирган ваҳший мўғул лашкари водийга жуда яқин келди, водийнинг шимолий томони остонасида улкан ва баҳайбат мўғул лашкари тўхтади. Водийда бирор тирик жон кўринмасди. Барча мусулмонлар, ҳатто Рукнуддин Бейбарс бошлиқ лашкар муқаддимаси ҳам бу тонгда тепаликлар ортига беркинган эдилар.\nИслом лашкари Қутуз раҳимаҳуллоҳ тайин қилиганидек, унинг ишорасидан кейин Айн-Жалут водийсига мўғуллар қаршисига туша бошлади. Лашкарнинг кучли муқаддимаси бирдан тушмади, балки босқичма-босқич жангга кирди. Соримуддин Ойбек жанг майдонида мўғул қўмондони насроний Китбуганинг ёнида турарди. У Ислом лашкари муқаддимасининг жанг майдонига кириб келишини шундай васфлайди: тонг отиши билан ислом лашкари кўрина бошлади, унинг биринчи гуруҳи қизил ва оқ кийимда эди. Жанг майдонига биринчи бўлиб кирган гуруҳ соф ранглар: оқ ва қизил рангли либосда эди. Мусулмонларнинг ҳар бир гуруҳи ўзига хос либосда, яъни уст-бошлари, қилич ва қалқонлари ва отлари гўзал кўринишда эди.\nСоримуддин Ойбек қонхўр Китбуга ҳақида гапириб, шундай дейди: буни кўрган Китбуга ва унинг атрофидаги мўғул лашкари эсанкираб қолди.\n"Шунда бу инкор қилувчи довдираб қолди. Оллоҳ золим кимсаларни ҳидоят қилмайди"\nДарҳақиқат, у мусулмон лашкарини биринчи маротаба бундай кўринишда кўраётган эди. Бундан олдин у ҳамиша мусулмонларни қалъа ва қўрғонлар ортида қўрқиб, даҳшатга тушган ёки мўғулларни кўриб, ортига қарамай қочаётган ёки хор бўлиб бошларини мўғулларнинг қиличига тутиб турган ҳолатда кўравериб ўрганиб қолган эди. Аммо ҳозирчи, у довдираб қолди, у мусулмонларни бундай ҳайбатли кўринишда кўраман деб ҳечам ўйламаган, етти ухлаб тушида ҳам кўрмаган эди. Китбуганинг қалбига қўрқув тушди, у Соримуддин Ойбекдан сўради: Эй Сорим! Бу ранг, бу гуруҳ кимники? Ҳақиқатан гуруҳ беназир кўринишда эди. Соримуддин Ойбек унга жавобан: Мамлуклар амирларидан бири, Сункар Румий гуруҳи, деди.\nМамлуклар бир-биридан ўзига хос ранглар билан ажралиб турарди. Ҳар бир гуруҳнинг ўз ранги бўлар, баъзиси оқ ва қизил бўлса, бошқаси кўк ва яшил, яна бошқаси янада бошқа рангда бўлар эди. Ўша ранг шу гуруҳга ишора қиларди, уларнинг Мисрдаги омборлари ва уйлари ҳам шу рангда бўларди. Бу ранглар орқали улар бир-бирларидан ажралиб турарди.\nҚонхўр, золим мўғул қўмондонининг қалбига қўрқув солган гуруҳ ҳали ислом лашкари муқаддимасининг ҳаммаси эмасди. Ваҳший мўғул сардори ва мўғул лашкари қалбига кирган қўрқувни фақат қуйидаги ҳадис замирида шарҳлашимиз мумкин. Расулуллоҳ саллоллоҳу алайҳи ва саллам: "бир ойлик масофадан (душманларим қалбига тушажак) қўрқув билан нусратландим", деб хабар берганлар. Зеро нусрат фақат Оллоҳ таолонинг ҳузуридандир. Уларнинг қалбларига бу қўрқувни жо қилган зот фақат Оллоҳ субҳанаҳу ва таолодир.\nБир мунча замон ўтгандан сўнг иккинчи гуруҳ жанг майдонига тушди, улар сариқ либосда эди. Уларнинг савлатлари ва гўзаликларини таърифлаш қийин эди. Китбуга титраб кетди ва Соримуддиндан сўради: Бу кимнинг гуруҳи? Соримуддин деди: Бу яна бир мамлуклар амири, ливанлик ар-Рошид гуруҳи.\nСўнгра Рукнуддин Бейбарснинг қолган гуруҳлари жанг майдонига тушди. Ҳар бир гуруҳ бошқача рангда эди. Ҳар бир гуруҳ жанг майдонига тушганда Китбуга Соримуддиндан сўрар, у эса ўзидан тўқиб, асли бўлмаган турли номларни зикр қиларди. Бу билан у Китбуганинг Мамлуклар бениҳоя кўп экан, Миср, Шом ва бошқа жойдаги мамлуклар қуввати жамланибди, деб ўйлашини ва охир оқибат унинг қалбига қўрқув солишни қасд қилган эди.\nБундан сўнг жанг қандай кечди? Китбуга нима қилди? Мусулмонлар ғалабага эришдими? Мусулмонлар қандай талофат кўрди? Бу каби мавзуларни келаси дарсларимизда зикр қиламиз, иншааллоҳ.\nБу сўзларни айтарканман, ўзимга ва сизларга Оллоҳ таолодан мағфират тилаб қоламан.\n Сиржоний "Қиссатут-татар" (298, 299 - бет).\n Рошидуддин "Жомиъут-таварих" (2 - жилд, 1 - қисм, 313 - бет), Ғомидий "Жиҳадул мамалик" (121 - бет).\n Рус. Дейр эль-Балах.\n Ибн Касир "ал-Бидаяту ван-Ниҳоя" (17/401), Ғомидий "Жиҳадул мамалик" (122 - бет), Сиржоний "Қиссатут-татар" (301 - бет).\n Рошидуддин "Жомиъут-таварих" (2 - жилд, 1 - қисм, 313 - бет), Мақризий "ас-Сулук" (1/516 - бет).\n Бухорий: 6/75, Муслим: №2922.\n Ғомидий "Жиҳадул мамалик" (121 - бет).\n Ғомидий "Жиҳадул мамалик" (121, 122 - бет).\n Сиржоний "Қиссатут-татар" (305 - бет).\n "Саҳиҳу Аби Довуд": 2397; 2 / 528. "Саҳиҳу Сунанит-Термизий": 1285; 2 / 113 - 114.\n Сиржоний "Қиссатут-татар" (306 - бет).\n Ғомидий "Жиҳадул мамалик" (122 - бет).\n Сиржоний "Қиссатут-татар" (312, 313 - бет).\n Сиржоний "Қиссатут-татар" (316 - бет).\n Сиржоний "Қиссатут-татар" (317 - бет).\nPDF - Мўғил татар қиссаси 23-қисм - 309.3 KB\nDOC - Мўғил татар қиссаси 23-қисм - 2.9 MB\nPDF - Mobile - Мўғил татар қиссаси 23-қисм


Дунёда коронавирус билан касалланганлар сони 16 миллиондан ошди\n26 Июль 2020 13:17\nNUR-SULTAN. Kazinform – Дунёда коронавирус билан касалланганлар сони 16 миллиондан ошди, деб хабар беради Kazinform.\nДжон Хопкинс университетининг интерфаол харитасига кўра, 26 июль ҳолатига кўра, дунё бўйлаб 16 миллион 046 минг киши хавфли инфекцияни юқтирган. Шундан 9,9 миллиондан ортиғи соғайиб, 644 минг киши вафот этган.\nАҚШ COVID-19 инфекцияси бўйича дунёда етакчи ўринни эгаллайди. Мамлакатда 4 178 021 та ҳолат қайд этилган. Иккинчи ўринда Бразилия (2 394 513 киши) туридби.\nҲиндистонда эса янги вирусни юқтирган 1 385 630 киши қайд этилган. Бугунги кунга қадар Россияда COVID-19нинг 805 332 та ҳолати рўйхатга олинган (тўртинчи ўрин).\nШунингдек, коронавирус инфекциясини юқтириш ҳолатлари бўйича Жанубий Африка (434 200та), Мексика (385 036та ҳолат), Перу (375 961та ҳолат), Чили (343 592та ҳолат), Буюк Британия (300 270та ҳолат) ва Эрон (288 839 ҳолат) биринчи ўнталикка киради.\nДунё бўйича коронавирусдан 644 528 киши вафот этган, шу жумладан АҚШда 146 460 киши қурбон бўлган. Бразилияда 86 449 бемор хавфли касаллик туфайли вафот этди. Буюк Британия ва Мексикада коронавирус мос равишда 45 823 ва 42 645 кишининг ҳаётига зомин бўлган.\nИталия, Франция, Ҳиндистон, Испания, Перу, Эрон каби давлатларда эса ўн минглаб ўлим ҳолатлари қайд этилган.


Сирғалилик ўз танишига гиёҳванд модда "совға" қилмоқчи бўлганда қўлга олинди - Darakchi\nСирғалилик ўз танишига гиёҳванд модда "совға" қилмоқчи бўлганда қўлга олинди\nЖАМИЯТ 27.11.2014, 16:26\nТергов давомида Сирғали туманида яшовчи йигит бир йилдан бери уйининг орқасида ёввойи ҳолда ўсувчи наша ўсимлигининг баргларидан гиёҳванд модда тайёрлаб, ўзи истеъмол қилиши ва чўнтагидаги гиёҳванд моддасини ўз танишига қачонлардир берган ёрдами учун “совға” тариқасида олиб келганини маълум қилди, деб ёзмоқда uz24.uz "Инсон ва ҳуқуқ" газетасига таянган ҳолда.\nХабар берилишича, дастлаб Миллий хавфсизлик хизмати ва ИИБ ҳамкорлигида Сирғали туманида ўтказилган махсус тадбир давомида “Қибрай” кафеси ёнида атрофга олазарак қараб турган йигит шубҳа уйғотган. Холис гувоҳлар иштирокида текшириб кўрилганда, унинг ёнидан кўп миқдорда “Марихуана” аталмиш гиёҳванд модда топилган. Тергов мобайнида эса унинг ушбу гиёҳванд моддани истеъмол қилиши ва бошқаларга ҳам “саҳийлик” қилиб улашиб юриши аниқланди.\nШунингдек, йигитнинг 19 ёшида оғир жиноятга қўл уриб, суд ҳукми билан 10 йил муддатга озодликдан маҳрум қилингани, маълум муддатдан сўнг унинг ёшлиги ҳисобга олиниб, амнистия акти билан жиноий жавобгарликдан озод қилингани ошкор бўлди.\nСуд унга нисбатан озодликдан маҳрум қилиш билан боғлиқ узоқ муддатли жиноий жазо ва гиёҳвандликдан мажбурий даволаш чораси тайинлади.


Ёш қиличбозларимиз Россиядаги турнирнинг жамоавий баҳсларида ғолиб бўлишди / Olamsport.com\n13:03Рейтинг. Жокович ўз ўрнида, Истомин пастлади\t0 12:42Кавани — ПСЖ сафида 200 та гол урган илк футболчи\t0 12:17Волейбол. Эркаклар. Ўзбекистон чемпионатида иккинчи кунги натижалар\t0 11:52Жаҳон кубогида парадзюдочиларимизга тенг келадигани топилмади\t0 11:33Спортчилар ижтимоий тармоқларда\t0 11:12Италияда шу ҳафтадаги барча ўйинлар коронавирус сабаб қолдирилиши мумкин\t0 10:51Спорт курашлари. Осиё чемпионатида 10 та медаль қўлга киритилди ФОТОГАЛЕРЕЯ\t0 10:30Амирсойда ўтган Ўзбекистон чемпионатидан ФОТОРЕПОРТАЖ\t0 10:09Фьюри ҳеч ким қилмаган ишни уддалади\t0 09:48Ўзбекистон Дюссельдорфда 120 давлат орасида УЧИНЧИ бўлди\t0 09:27Ла Лига. "Атлетико" "Вильярреал"дан усутун келди\t0 09:06Циципас Марселда чемпионлик унвонини ҳимоя қилди\t0 08:45Кечаги кун қаҳрамонлари шарафига Дюссельдорфда икки бор Ўзбекистон мадҳияси янгради ФОТОГАЛЕРЕЯ\t0 08:24UFC чемпиони Фьюрига “вызов” ташлади\t0 08:03Истанбул дербиси. "Галатасарой" устунликка эришди + ВИДЕО\t0\n24 дек 07:46\nТеглар : ҚиличбозликРоссияЎзбекистон\nҚиличбозлик бўйича Ўзбекистон кадетлар терма жамоаси аъзолари 4 карра Олимпия ўйинлари чемпиони С.Поздняков соврини учун ўтказилган Россия Очиқ чемпионатида муваффақиятли тарзда иштирок этди.\nМусобақада 28 та жамоа (Россиядан 26 та, Ўзбекистон ва Қозоғистон терма жамоалари) иштирок этди. Сабля бўйича яккалик баҳсларида Шерзод Мамутов бронза медалига сазовор бўлди. Жамоавий беллашувларда эса йигитларимиз олтин медалга эга чиқишди.\nЎсмирларимиз 1/8 финалдан ўз иштирокларини бошлашди. Ушбу босқичда Новосибирскнинг «Виктория» жамоаси 45:26 ҳисобида мағлуб этилди. Чорак финалда эса «Санкт-Петербург» жамоаси 33:45 ҳисобида мағлубиятини тан олди.\nЯрим финалда Новосибирскнинг «Спартак» жамоасидан 45:31 ҳисобида устун келган йигитларимиз ҳал қилувчи беллашувда Москванинг ЦСКА клуби қиличбозларига қарши кураш олиб боришди. Қизғин кечган баҳсда вакилларимиз 45:41 ҳисобида ғалаба қозониб, мусобақа ғолибига айландилар.\nМаълумот учун, мусобақада юртимиз шарафини Жалолиддин Душамбоев, Пазилбек Генжебаев, Шерзод Мамутов, Бобур Расулов ҳимоя қилди. Қизларимиз эса битта ғалаба ва битта мағлубият билан мусобақани якунлашди.


Пашинян Алиев ва Путин билан келишди, Қорабоғга рус тинчликпарварлари жойлаштирилмоқда - Zamin.uz\nПашинян Алиев ва Путин билан келишди, Қорабоғга рус тинчликпарварлари жойлаштирилмоқда\nАрманистон бош вазири Никол Пашинян Озарбойжон президенти Илҳом Алиев ва Россия президенти Владимир Путин билан Тоғли Қорабоғда ҳарбий ҳаракатларни тўхтатиш тўғрисидаги келишувни тузганини хабар қилди. ArmInfo томонидан тарқатилган хабарга кўра, келишув асосида ҳудудга россиялик тинчликпарвар кучлар олиб кирилади, Арманистон эса 20 ноябрга қадар «Агдам ва Озарбойжоннинг Газах туманида Арманистон томони эгаллаб турган ҳудудлар»ни Озарбойжонга қайтаради.\nРоссия президенти Владимир Путин ҳам ҳудудга тинчликпарвар кучлар киритилишини тасдиқлаган.\n«9 ноябрь куни Озарбойжон Республикаси президенти Алиев, Арманистон Республикаси бош вазири Пашинян ва Россия Федерацияси президенти 2020 йилнинг 10 ноябридан Тоғли Қорабоғ ҳудудида ўт очишни бутунлай тўхтатишни назарда тутувчи баёнотни имзолади», дея Россия раҳбарининг сўзларини келтирган РИА Новости агентлиги.\nРоссия тинчликпарварлари аллақачон Арманистон ва Озарбойжон чегаралар туташган ҳудудга келишни бошлаган. Сешанба куни тонгида Россия мудофаа вазирлиги ҳарбий техникалар колоннаси Ульяновск аэродромига йўл олгани акс этган тасвирларни эълон қилганди. Контингентнинг асосини Марказий ҳарбий округнинг 15-мотоўқчилар бўлинмаси ташкил этади. Можаро ҳудудига россиялик ҳарбийлар чиққан ўнта самолёт учиб кетган.\nАрманистон мудофаа вазирлиги маълумотига кўра, айни вақтга келиб россиялик ҳарбийлар Тоғли Қорабоғга жойлаштирилиши бошланган.\nҲозирда Тоғли Қорабоғда ҳарбий ҳаракатлар бутунлай тўхтатилган.\nАрманистон бош вазири Никол Пашинян ватандошларидан узр сўради.\n«Баёнот матни шахсан мен учун ва барчамиз учун ниҳоятда оғир. Ҳарбий вазиятни чуқур таҳлил қилиш натижасида... ва юзага келган ҳолатда бу энг яхши қарор эканлигига ишонган ҳолда қарор қабул қилдим. Россия ва Озарбойжон президентлари билан биргаликда соат 01:00дан бошлаб Қорабоғ урушини тугатиш тўғрисидаги баёнотни имзоладим», деган Пашинян ўзининг Facebook’даги саҳифасида.\nУ бундай қадамни ҳозирги вазиятда энг яхшиси деб атаган ва ҳарбий ҳаракатларнинг тўхтатилиши ғалаба ҳам, мағлубият ҳам эмаслигини айтиб ўтди.\nАрманистон президенти Армен Саркисян эса Қорабоғ бўйича келишув ҳақида ОАВ орқали хабар топганини билдирган.\n«Республика президенти сифатида, афсуски, мен билан ҳеч қандай маслаҳат қилинмади, бу ҳужжат бўйича муҳокама ўтказилмади ва мен музокараларда иштирок этмадим», деган у.\nУ урушнинг тўхтатилиши тўғрисидаги битим «ҳар томонлама консультация ва муҳокама предмети»га айланиши кераклигини, «миллий манфаатларни ҳимоя қилиш бўйича кун тартибидан келиб чиқадиган қарорларга иложи борича тезроқ келишиб олиш учун» сиёсий консультациялар ташаббуси билан чиқаётганини билдирган.\nОзарбойжон президенти Илҳом Алиев ҳам миллатга мурожаат билан чиқди. У келишув Озарбойжон ва Арманистон халқлари манфаатлари ҳисобга олинган ҳолда тузилгани, тинчликпарвар кучлар таркибида турк ҳарбийлари ҳам бўлиши ҳақида хабар қилган. Алиев келишув шартларини санаган ва Қорабоғ урушидаги узил-кесил ғалаба ҳақида эълон қилган.\nУнинг сўзларига кўра, «ҳарбий фазадаги фаол ҳаракатлар тўхтаган, сиёсий фаза бошланган». «Биз зиддиятни ҳал қилишнинг ҳарбий йўли ҳам борлигини кўрсатдик. Ўзимиз учун максимал даражадаги фойдали ҳужжатни имзоладик. Пашинянда уни имзолашдан бошқа йўл йўқ эди. Токи мен президент эканман, Қорабоғнинг ҳеч қандай алоҳида мақоми бўлмайди!», дея қўшимча қилган Озарбойжон президенти.\nЎз навбатида, Россия ташқи ишлар вазирлиги расмийси Мария Захарова Илҳом Алиевнинг тинчликпарвар кучлар таркибида турк ҳарбийлари ҳам бўлиши ҳақидаги сўзларини рад этди.\nArmInfo ахборот агентлиги ҳужжат матнини келтирган. Унга кўра, россиялик тинчликпарвар кучлар контингенти «Тоғли Қорабоғдаги туташув чизиғи ва Лачиндаги йўлак бўйлаб» жойлаштирилади, унинг таркиби – ўқотар қурол билан қуролланган 1960 нафар ҳарбий хизматчи, 90та бронетранспортёр, 380та автомобиль ва махсус техникалардан иборат.\nРоссиялик тинчликпарвар кучлар можаро ҳудудида 5 йил давомида бўлишади, томонлар розилиги билан бу муддат яна 5 йилга узайтирилиши мумкин.\nАрманистон собиқ иттифоқ даврида Тоғли Қорабоғ таркибига кирмаган ва 1990-йиллар бошида эгаллаб олган ҳудудларини Озарбойжонга қайтаради. Арманистон 15 ноябргача Келбажар туманини, 1 декабргача Лачин туманини Озарбойжонга топшириши кераклиги белгиланган. Арманлар Тоғли Қорабоғни Арманистон билан боғлаш учун Лачин йўлагини (кенглиги 5 км) ўзида қолдиради. Бу йўлак Россия тинчликпарвар кучлари томонидан қўриқланади.\nТан олинмаган Тоғли Қорабоғ Республикаси ҳудуди 2020 йилдаги уруш чоғида Озарбойжон қўшинлари томонидан эгалланган ҳудудлар ҳисобига қисқаради. Бошқа бир қатор туманлардан ташқари, арманлар Қорабоғдаги (стратегик ва рамзий маънолардаги) асосий шаҳарлардан бири Шушадан ажралади, бу шаҳар озар ҳарбийлари томонидан 7-9 ноябрь кунлари эгалланганди. Шушадан 10 км масофадаги Хонканди (Степанакерт) эса арманлар назорати остида қолади.\nТоғли Қорабоғнинг ҳозирги харитаси\nТомонлар бутун ҳудудга қочқинларни қайтариш бўйича келишиб олган. Озарбойжон ҳудудлари Бокуга қайтариб берилаётгани ҳисобга олинса, гап озарбойжонликларни Қорабоғнинг Арманистон қисмига қайтариш ҳақида бормоқда; Қорабоғда 1990-йиллардаги урушгача озарлар яшарди. Жараённи БМТ назорат қилади.\nАрманистон ҳам Озарбойжоннинг ғарбий ҳудудлари ва Нахичеван мухтор республикасини ўзаро боғлаш учун йўлак қолдиради. Россия ҳарбийлари томонидан қўриқланадиган бу йўлак Озарбойжоннинг асосий ҳудудидан Арманистон томонидан ажратиб қўйилган эксклавга олиб боради.\n«Бу ғалаба эмас, аммо ўзингни мағлуб деб ҳисобламас экансан, мағлубият ҳам йўқ. Биз ҳеч қачон ўзимизни мағлублар деб тан олмаймиз, бу бизнинг миллий жипслашувимиз, қайта тикланиш эраси бошланиши бўлиши керак. Биз келажакни режалаштириш ва ўтмиш хатоларини такрорламаслик учун мустақиллик йилларидаги ҳаракатларимизни таҳлил қилишимиз керак», деди Пашинян фейсбукдаги саҳифасида.\nНамойишчилар Арманистон парламенти ва ҳукумат биносига бостириб киришди\nТоғли Қорабоғ бўйича тинчлик келишуви тузилгани маълум бўлгач, Ереван марказида оммавий норозилик акциялари бошланиб кетди. Ҳукумат биноси қаршисидаги майдонда бир неча минг киши тўпланди, кўп ўтмай улар ҳимоя ҳалқасини ёриб ўтиб, мажмуа ҳудудига бостириб киришди.\nЎнлаб кишилар эшик ва деразаларни синдиришган, Пашиняннинг кабинетини вайрон қилишган.\nBBC рус хизмати воқеа жойидан хабар беришича, агрессив кайфиятдаги ўнлаб кишилардан иборат гуруҳ давлат ташкилотлари биноларини қамал қилишган. Мухбирнинг хабар қилишича, йиғилганлар ҳукумат алмашинувини талаб қилишган. «Бу одамлар келишув шартларини ва унга Никол Пашинян рози бўлишини хиёнат ёки ҳатто Арманистоннинг капитуляцияси деб баҳолашмоқда. Улар охиригача, ғалабагача курашиш керак эди деб ҳисоблашмоқда. Уларда бундай ишончни мудофаа вазирлигининг айрим вакилларининг фронтдаги ишлар у қадар ёмон эмаслиги тўғрисидаги сўзлари уйғотган бўлиши мумкин», деган мухбир.\nПолиция намойишчиларнинг ҳаракатларига қаршилик кўрсатмаган. «Интерфакс» мухбири хабар қилишича, намойишчиларнинг бир қисми Пашинян яшайдиган уйга йўл олган. «Ҳудудни қўриқловчи ҳуқуқ-тартибот органлари ходимлари бош вазир уйда эмаслиги, вақти вақти билан полиция ҳамда намойишчилар ўртасида тўқнашувлар бўлиб тургани ҳақида хабар беришган», дейилади агентлик хабарида.\nБундан ташқари, намойишчилар Арманистон парламенти биносига бостириб киришган. «Биз Никол Пашинянни истаймиз. Унга бундай келишувни имзолашга ким ҳуқуқ берди», дея намойишчилардан бирининг сўзини келтирган ТАСС агентлиги.\nНамойишчиларнинг бир гуруҳи парламент спикери Арарат Мирзоянни хизмат машинасидан тушириб, калтаклашган. Ҳозирда у турли тан жароҳатлари билан шифохонага ётқизилган, унинг ҳаётига хавф йўқ.\nАрманистон бош вазири бу қарорга келиши армия талаби билан бўлганини маълум қилди.\n«Мен бу қарорни армия кўп вақтдан буён шундай қадам ташлаш зарурлигини таъкидлаб келаётгани учун қабул қилдим. Армиядагилар тўхташ кераклиги, ечими кўринмаётган бир қатор муаммолар борлиги, уларни ҳал қилиш учун етарли ресурслар мавжуд эмаслигини айтиб келишарди», деган у.\nУ армия бир неча марта урушни тўхтатишни сўраганини қайд этган. Бундан ташқари, унинг сўзларига кўра, мамлакатда урушни давом эттириш учун сафарбарлик билан боғлиқ муаммолар кузатилган.\nДушанба тонгида тан олинмаган Тоғли Қорабоғ республикаси раҳбари Араик Арутюнян шундай деганди: «Агар ҳарбий ҳаракатлар давом эттирилганида, бир неча кун ичида бутун Арцахни (Тоғли Қорабоғ) йўқотардик, жуда кўп қурбон бериларди».\nОзарбойжон ҳарбийлари ҳудуддаги стратегик муҳим шаҳар Шушани қўлга киритгач Тоғли Қорабоғдаги воқеалар ривожи тезлашиб кетди - бу шаҳар тан олинмаган Тоғли Қорабоғ республикаси маркази Хонканди (Степанакерт) шаҳридан 11 км масофада жойлашган. Бу шаҳар озар ҳарбийлари назоратига ўтгани ҳақида Алиев якшанба куниёқ хабар қилганди. Арманистон томони аввалига бу маълумотни инкор этди, фақат душанба кунига келиб шаҳар бой берилгани тан олинди.\nДушанба куни озарбойжонлик ҳарбийлар Арманистон ҳудудида Россиянинг Ми-24 русумли ҳарбий вертолётини уриб туширишди, экипажнинг икки аъзоси ҳалок бўлиб, бири ўрта оғирликдаги тан жароҳатлари билан шифохонага ётқизилди. Россия мудофаа вазирлиги маълумотига кўра, вертолёт кўчиб юрувчи зенит-ракета комплекси томонидан уриб туширилган.\nМаълум қилинишича, ҳодиса Ераск қишлоғи яқинида юз берган. Бу қишлоқ Арманистон ва Озарбойжондаги Нахичевань автоном республикаси чегарасида — икки мамлакат ўртасидаги жанговар ҳаракатлар давом этаётган Тоғли Қорабоғдан 100 километрдан узоқроқ масофада жойлашган. Ераск қишлоғидан Туркия ва Эронгача бўлган масофа 10 километрдан камроқни ташкил қилади.\nОзарбойжон Россиядан расман узр сўради ва товон пули тўлаб беришга розилигини билдирди. Озарбойжон Ташқи ишлар вазирлиги Тоғли Қорабоғ можаросида фаол жанговар тўқнашувлар юз бераётган бир пайтда вертолёт Арманистон–Озарбойжон чегарасининг яқинидан учиб ўтгани ва у хатолик сабабли уриб туширилганини маълум қилди.\n«Озарбойжон томони тасодифий характерга эга бўлган ва Россия томонига қарши қаратилмаган мазкур фожиали ҳолат муносабати билан Россия томонидан узр сўрайди», дейилади вазирлик хабарида.\nПарвоз сутканинг қоронғи пайтида паст баландликда, ҳаво ҳужумига қаши воситаларнинг радарлари аниқлаши мумкин бўлган ҳудуддан ташқарида амалга оширилгани, бундан ташқари, ҳодиса юз берган ҳудудда аввал Россия вертолётлари қайд этилмагани айтиб ўтилган.\nКейинроқ Озарбойжон президенти бундан кейин бундай ҳолатга йўл қўйилмаслиги ва айбдорлар жазоланишига ваъда берди.\nУч томонлама келишув ҳақида эълон қилинишидан бироз аввалроқ Арманистон мудофаа вазирлиги ҳалок бўлган учувчиларга Арманистон давлат мукофотлари берилишини маълум қилди. “Замин” янгиликларини “Facebook”да кузатиб боринг\n10-11-2020, 10:33, Дунё\n2-11-2020, 23:35, Дунё


Йил жангига саноқли кунлар қолди: Нурмагомедов нимадан хавотирда? — Teleradio.uz\nUFC чемпиони Ҳабиб Нурмагомедов америкалик Жастин Гэтжи билан жангга қандай тайёргарлик кўргани ҳақида маълум қилди.\n«Бу ҳам жисмоний, ҳам руҳий жиҳатдан оғир машғулот. Ҳеч ким вақтни тўхтатолмайди ва ўтмишни қайтаролмайди, бизга фақат сабр ва меҳнат ёрдам беради», — деди спортчи «Instagram»даги ўзининг саҳифасида.\nАввалроқ Жастин Гэтжи Нурмагомедовни қандай мағлуб этишни ният қилгани тўғрисида журналистларга гапириб берганди. Америкаликнинг сўзларига кўра, у кўпинча ўзининг жангларида «рақибларига оғриқ ва шикаст етказади». Ҳабиб билан бўладиган жангда ҳам шуни такрорлаш ниятида.\nЭслатиб ўтамиз, Нурмагомедов — Гэтжи жанги UFC 254 мусобақаси доирасида 24 октябрь куни Абу-Дабидаги «Жангчилар ороли»да бўлиб ўтади. Ушбу шоуда томошабинлар иштирок этмайди. Бироқ мухлислар жангни телевизор орқали томоша қилиши мумкин.\nМаълумот ўрнида шуни айтиш жоизки, россиялик спортчи шу пайтгача жами 28 та жанг ўтказиб, 28 марта ғалаба қозонган ва бирор марта ҳам мағлуб бўлмаган. Гэтжи ҳисобида эса 22 та ғалаба ва иккита мағлубият бор.\nDunyo / Sport / Xabarlar\t20.10.2020


"Ажойиб салатлар 1-китоб" китоби\nСабзавотлардан салат тайёрлаш техникаси\nМевалардан салат тайёрлаш техникаси\nГўшт ва балиқлардан салат тайёрлаш техникаси\nБошқа маҳсулотлардан салат тайёрлаш техникаси\nСариёғ ва қотган нонли қайла\n“Биз тўғри овқатланамизми?” деган саволга кўпчилигимиз қониқарли жавоб беролмаймиз. Машҳур парҳезшунос, соғлом турмуш тарзи бўйича мутахассис Поль Брэгг биз инсонлар ўзимизнинг овқатланишимиз, ўз саломатлигимиз ҳақида етарли даражада қайғурмаслигимизни қайта-қайта таъкидлайди.\nДарҳақиқат, деярли аксариятимиз шошилиб овқат еймиз, мадомики яхшилаб чайнаб истеъмол қилиш кераклигини олимлар кўп гапирадилар. Ёки чипс, кола, кофе, хот-дог каби енгил таомлар билан қорин тўйдирамиз. Булар аслида зарарли бўлиб, қоринни тўйдиргани билан ҳужайраларни оч қолдиради, зарур витаминлар организмга тушмайди, аксинча, кўпгина холестерин каби чиқиндиларни олиб киради. Ёхуд эрталаб бир пиёла чой, тушликда бирон нарса билан қоринни “алдаб”, кечки овқатда бўкиб еймиз ва ётамиз. Натижада организмимиз қийналади: ҳазм қилиш, моддалар алмашинуви жараёнлари оғир кечади. Ё бўлмаса, қовурилган, қаттиқ қайнатилган таомлар асосий овқатимиздир, мева ва сабзавотлардан деярли воз кечганмиз. Аслида акси бўлиши керак: чой, кофе ўрнига тоза сув, қовурилган овқатлар ўрнига сабзавот ва мевали салатлар истеъмол қилишимиз лозим. Эрталаб яхши овқатланишимиз, тушликда озгина камайтиришимиз, кечда эса умуман емаслигимиз керак (битта олма, битта сабзи, бир стакан қатиқ бўлса майли).


Пермда “Муҳожирлар мактаби” муваффақият билан фаолият юритмоқда - Фарғона.Ру ахборот агентлиги\n05:49 msk, 7 Июль 2020\n16.11.2006 21:41 msk\nМуҳожирлар мактаби машғулотида. “Фарғона.Ру АА” фотоси\nПермда яшовчи тожикистонлик муҳожирлар ҳақидаги суҳбат давоми сифатида Марказий Осиёдан Россияга келган кишиларнинг маҳаллий шароитга мослашуви хусусидаги лойиҳани тақдим этамиз. Бу Горький номидаги Пермь вилоят кутубхонаси базасида бўлиб ўтаётган “Муҳожирлар мактаби” машғулотларидир. Алоҳида қайд этиш жоизки, биздаги маълумотларга қараганда, бу каби ташаббус ўзига хос (уникал) ташаббус бўлиб ҳисобланади: бу каби лойиҳа Россияда илк бор амалга оширилган.\nЛойиҳанинг пайдо бўлиши ва амалга оширилиши ҳақида Горький номидаги Пермь вилоят универсал кутубхонаси директорининг муовини Ольга Орлова ҳикоя қилади.\nКутубхона минтақа сиёсатини амалга оширишда муҳим бўғиндир\nОхирги йилларда Пермь вилоят кутубхонаси ривожланиш учун қўшимча манбалар қидириб, дастурий-лойиҳавий фаолиятга актив киришган. Лойиҳаларнинг бир қисми кутубхонанинг асосий, информацион вазифаси билан боғланган, бошқа бир қисми эса ижтимоий йўналишга эга. Қуйида ана шундай лойиҳалардан бири хусусида сўз кетади.\nҚабул қилиш ва ёрдам бериш\n2004 йилда вилоят кутубхонаси биринчи марта 4-вилоят ижтимоий ва маданий лойиҳалари танловида “Муҳожирлар мактаби” лойиҳаси билан иштирок этган. Бу лойиҳа вилоят маъмурияти томонидан қўллаб-қувватланган. Лойиҳа мавзусини биз жамоатчилик ташкилотлари билан биргаликда белгиладик. Камабўйи ҳар доим юзлаб миллатлар ва тиллар аралаш яшаган жой бўлиб келган. Бу миллатлараро чидамлилик юзасидан муайян кафолатлар берарди. Ҳудуднинг иқтисодий жиҳатдан нисбатан таъминланганлиги ва вилоят маъмуриятининг оқилона миллий сиёсати пермликларни “миллатлараро тинчлик” билан таъмин этган яна икки омил бўлган.\nБироқ охирги йилларда аҳвол ўзгара бошлаган. Собиқ СССР республикаларидан (Ўрта Осиё, Молдавия, Кавказдан) келаётган муҳожирлар сони кескин ошиб кетган. Бир-бирига ўрганиб қолган “эски” миллий озчиликларга қўшимча равишда баъзан ўн минглаган кишига етувчи “янги” диаспоралар (озарбайжонлар, тожиклар, арманлар, хитойликлар ва бошқалар) жадаллик билан шакллана бошлаганлар. Аста-секинлик билан битта миллатга мансуб бўлган муҳожирлар тўп бўлиб яшайдиган жойлар пайдо бўла бошлаган. Агар муҳожирлар ўзларини маҳаллий аҳолидан четроқ бўлиш истагига асосланган иҳоталаш позициясини тута бошласалар, бу маҳаллий аҳоли томонидан муайян тушунмовчиликка сабаб бўлиши ва ҳатто ёвгарчиликка олиб келиши мумкин.\n“Муҳожирлар мактаби” дастури айнан шу “янги миллий озчиликлар”ни Камабўйидаги ҳаётга мослаштириш муаммосини ҳал қилишга йўналтирилган эди. Лойиҳа асосида мажбурий кўчувчиларни Камабўйидаги ҳаётга мослаштириш моделлари ва механизмларини ишлаб чиқиш, янги келганлар учун “Камабўйи заминида ҳаёт мактаби”ни яратиш ҳамда маҳаллий ҳамжамият турмушига яхшироқ интеграция бўлиш учун муайян асослар яратиш ғояси ётарди. Бошқа маданият муҳожирни аввалги турмуш тарзидан воз кечишга, янги ижтимоий меъёрларни қабул қилишга мажбур қилади. Шу жараённинг ўзи ижтимоий мослашув жараёни деб аталади. Муҳожирлар учун ҳамма нарса ўзгаради: табиат ва иқлимдан тортиб кийим-бош ва озиқ-овқатгача, чор-атрофдаги шароит ва одамлар билан ижтимоий, иқтисодий ва психологик алоқалардан тортиб ўз оиласи ичидаги шароитгача. Ўзгаришларнинг энг асосий қисми маданий қисмдир: бунда тил, урф-одатлар, маросимлар, меъёрлар ва қадриятлар ўзга. Бундай шароитда одамларга қабул қилувчи томоннинг ёрдами ва қўллови даркор.\nКўпчилик мамлакатларда муҳожирлик муаммоларига катта эътибор қаратилади. Гастарбайтерлар фаол жалб қилинувчи мамлакатларда (АҚШ, Исроил, Германия, Франция ва бошқалар) бу каби “мактаблар” анчадан буён фаолият юритадилар.\nБиз учун эса буларнинг ҳаммаси янги ва ўрганилмаган иш эди. Аммо Россиядаги мавжуд шароит шунақаки, муҳожирот оқими вақт ўтиши билан ошаверади, аҳолининг этник таркиби доимий равишда ўзгариб тураверади - бунга тайёр бўлиб туриш зарур.\nЛойиҳа устида ишлаган пайтимизда, муаммонинг ичига кириб борганимиз сайин ҳар сафар унинг иккиёқлама характерга эга эканига амин бўла бордик. Гап фақат келаётганларни маҳаллий турмуш шароитига мослаштириш ҳақидагина бормаслиги керак. Маҳаллий шароитни содир бўлаётган ўзгаришларга ҳам тайёрлаш ва мослаштириш зарур бўлади. Ахир, пермлик сиёсатшунос олимларимиз ўринли қайд этганларидек, муҳожирлар Россияга бу ерда яхши бўлгани учун эмас, энг аввало, бу ер муҳожирлар келган жойдан яхшироқ бўлгани учун келадилар-да. Муҳожирларнинг шароитга мослашуви ва жамиятга интеграцияси фақат маҳаллий аҳоли уларга жамиятнинг тенг ҳуқуқли аъзолари сифатида ижобий ёндошганидагина муваффақиятли кечади. Аммо бу мутлақо бошқа тадқиқотлар ва лойиҳалар мавзусидир. Аслида, муҳожирот муаммоси ҳар қанақа бошқа ижтимоий муаммо каби комплекс характерга эга ва у кўплаб фанларнинг ўрганиш предмети бўлиши керак ҳамда амалиётда унга етарлича эътибор берилиши лозим.\n“Муҳожирлар мактаби”га тожиклар кўпроқ қизиқиш билдирганлар\n“Муҳожирлар мактаби” лойиҳаси жамоатчилик ташкилотлари билан биргаликда, энг аввало, Пермь ҳудудий ҳуқуқни ҳимоя қилиш маркази ва Пермь фуқаролик палатаси билан биргаликда ёзилган ва амалга оширилган. Мазкур лойиҳага Пермь олийгоҳлари ўқитувчилари бўлмиш сиёсатшунослар, социологлар, ҳуқушунослар, этнографлар, тарихчилар, тилчилар ва психологлар жалб этилганлар.\nБиз томонимиздан Камабўйи миллий диаспораларидан бири билан амалга оширилувчи, бир мақсадга йўналтирилган иш асосидаги ҳаракатлар варианти таклиф қилинганди. Семинарлар режаси ишлаб чиқилган эди. Янги ғоямизга тожиклар жамоати бошқалардан кўра фаолроқ акс-садо берди. Бунга ушбу диаспоранинг яқинда “Пермь шаҳардаги тожиклар жамоатчилик маркази” нотижорат ўртоқлигини тузиб, ўз жамоатчилик ташкилотини расман рўйхатдан ўтказгани сабаб бўлди. Ўзи ҳақида “билдириш”, кўпмиллатли Камабўйи ҳамжамиятида ўз ўрнини топиш, юзага келаётган муаммоларни биргаликда ҳал қилиш зарурати – буларнинг ҳаммаси улар билан тез тил топиб кетишимизга ёрдам берди. Тожиклар тезда ва фаол суръатда таклифимизга жавоб қилдилар.\nМашғулотлар бошланишидан аввал мавзулар диаспора фаоллари билан бир неча бор муҳокама қилинди, семинарлар ўтказиш учун қулайроқ вақт танланди. Биз одамлар бу ерга пул топиш учун келганларини, кўпчиликнинг Тожикистонда оилалари қолганини, уларни боқиш муҳожирлар зиммасида эканини тушунардик. Шунга қарамай, машғулотлар ҳафтасига уч марта 4 соатдан ўтказилди.\n“Мактаб”да нимани ўргатадилар\nШундай қилиб, “Муҳожирлар мактаби”нинг ўзи нима? Бу турли мавзулар ва муаммолар бўйича тингловчилар билан бирга олиб бориладиган 40 соатлик машғулотлар курсидир. У Россия ва Камабўйининг муҳожирлик сиёсати ва муҳожирлик ҳуқуқи, миллатлараро таранглик психологияси, Урал ва Камабўйи этник тарихи, тожик миллати ва маданияти тарихи, вилоятимизга тожикларнинг кўчиб келиш ва ўзлаштириш тарихи каби мавзуларни ўз ичига олади. Бундан ташқари, диаспора “Чет элликлар учун рус тили” дастури бўйича рус тили билан фаол шуғулланди.\nСекин-аста бу машғулотлардан кўзланган асосий мақсад – иммигрантлар учун (ҳуқуқий, психологик, лисоний, маданий ва бошқа) тўсиқларнинг олиб ташланиши ойдинлаша борди. Маърифатли, саводли, атроф-муҳитга қараб қарор ола биладиган кишилар туб аҳоли учун кам хавф туғдирар эканлар ва янги жойга тезроқ мослаша оларканлар. Биз тингловчиларимизнинг олган билимларидан Пермь диёридаги кундалик турмушларида фойдаланишларини ва бу ҳақда миллатдошларига гапириб беришларини англардик.\nБиргаликда қилинган ҳаракатлар натижасида модель ишлай бошлади. Машғулот сайин диаспора вакилларининг семинарларга бўлган қизиқишлари ортиб борарди, тингловчилар бу курснинг вазифаларига нисбатан ўзларида янгича қараш пайдо бўлганини қайд этардилар. Уларга ўз муаммоларини профессионал ҳуқуқшунослар ва этнографлар билан муҳокама қилиш ёқарди, уларнинг дунёқарашлари кенгаяр, хусусан, муҳожирот муаммоларига нисбатан қарашлари ўзгариб борарди. Машғулотдан машғулотга ўзаро ҳамжиҳатлик ошиб борарди, саволлар кўпая бошлаганди, тожикларнинг кундалик турмушидан олинган мисолларни муҳокама қилишга кўпроқ вақт ажратиларди. Ўқитувчилар тарқатма материаллар (машқлар, тестлар, қонунчиликдан олинган кўчирмалар) тайёрлардилар, кутубхона эса уларни кўпайтириб, тингловчиларга тарқатиб берарди. А. С. Пушкин номли шаҳар марказий кутубхонаси билан биргаликда муҳожирлар турли масалалар бўйича ёрдам ва маслаҳат олишлари мумкин бўлган муассаса ва ташкилотлар рўйхати тайёрланганди.\n2005 йилнинг февраль ойида лойиҳа якунларига бағишланган давра суҳбати бўлиб ўтди. “Пермь вилоятидаги янги диаспоралар: ижтимоий мослашув муаммолари ва истиқболлари” мавзусидаги давра суҳбати ишида 52 киши – шаҳар ва вилоят расмийлари, диаспоралар ва жамоатчилик ташкилотлари вакиллари, ОАВ ходимлари, сиёсатшунос олимлар ва этнографлар, “Муҳожирлик мактаби”нинг ўқитувчилари ва тингловчилари иштирок этдилар. Тайёрланаётган давра суҳбати ҳақидаги ахборот ОАВда, стендларда ва кутубхона сайтида ёйинланди. Тожик диаспораси семинар иштирокчилари учун зиёфат уюштирдилар.\nНатижа умидларимизни пучга чиқармади\nУчрашувдан кўзланган асосий мақсад лойиҳа якунларини чиқариш ва келажакдаги фаолият йўналишини аниқлаш эди. Курс ўқитувчилари қилинган иш ҳақида фикр алмашиш, иш жараёнида юзага келган қийинчиликларни, курснинг ҳамда тингловчилар таркибининг янгилиги билан боғлиқ методик ва амалий муаммоларни муҳокама қилиш имкониятига эга бўлдилар. Улар диаспора вакиллари билан бевосита ишлаш жараёнида ўзлари учун кўп жиҳатларни кашф қилганларини қайд этдилар. Ўқитганлар ҳам, ўқиганлар ҳам мулоқот қилиш ва тажриба алмашиш, жамиятда содир бўлаётган жараёнларни яхшироқ тушунишга ёрдам берган янги билимлар олиш учун яратилган шароитни ижобий натижа ўлароқ баҳоладилар. Лойиҳа ташкилотчилари ўз ҳисоботларида кўзда тутилган ишларни тўла амалга оширишга имкон бўлмаганини, вақт ва маблағ етишмаганини, жиддий хулосалар чиқариш даражасига чиқиш имкони бўлмаганини таъкидлаганлар. Лекин, умуман олганда, лойиҳанинг бутун ҳаракатлар тизими адаптацион услубиёт тўғри танланганини кўрсатган.\nТожик диаспораси вакилларининг кутубхонага турли маълумотлар, энг аввало, қонунчилик билан боғлиқ маълумотлар сўраб мурожаат қилаётгани бу диаспора билан алоқаларимиз давом этаётганига далил бўла олади. Вилоят кутубхонасининг ҳуқуқий ахборот маркази жамоат учун бир неча бор турли маълумотномалар тайёрлаб берган. Бу ҳам лойиҳамизнинг муҳим самараларидан биридир.\nСўз сўнгида “Муҳожирлар мактаби” лойиҳасининг келажаги борлигини қайд этиш жоиз, аммо тўйдан аввал ноғора қоқмоқчи эмасмиз. У ёғини вақт кўрсатади.


«Бунёдкор» ва «Пахтакор» футбол клублари тўлиқ Тошкент шаҳар ҳокимлигига ўтказилди - Zamin.uz\nВазирлар Маҳкамасининг «Футбол клублари самарадорлигини ошириш чора-тадбирлари тўғрисида»ги қарори қабул қилинди. Унга кўра, «Пахтакор» ва «Бунёдкор» футбол клубларининг устав капиталидаги давлат улушлари Тошкент шаҳар ҳокимлигига, яна 11та клубнинг улуши давлат органлари ва хўжалик юритувчи субъектларга ўтказиб берилди.\nҚарорга мувофиқ, «Пахтакор» ва «Бунёдкор» футбол клубларининг устав капиталидаги давлат улуши Тошкент шаҳар ҳокимлигига ўтказилди.\nБундан ташқари, «Насаф», «Олмалиқ», «Бухоро», «Нефтчи», «Локомотив», «Шўртан», «Динамо плюс», «Металлург», «Машъал», «Навбаҳор лочинлари» ва «Сурхон» профессионал футбол клубларининг устав капиталидаги давлат улушлари давлат органлари ва хўжалик юритувчи субъектларга ўтказилди.\nШунингдек, қарорда давлат органлари ва хўжалик юритувчи субъектлар 13та футбол клубининг бош ҳомийлари сифатида назарда тутилган.\nAввалроқ, Давлат активларини бошқариш агентлиги 2020 йилда энг кўп зарар кўрган давлат иштирокидаги корхоналар рўйхатига «Пахтакор» футбол клубини ҳам қўшган эди. Клуб 2020 йилда 82,7 миллиард сўм зарар кўргани таъкидланганди.\nКлуб эса Давлат активларини бошқариш агентлиги маълумотига эътироз билдириб, клуб давлат бюджетидан маблағ олмаслигини, балки унинг бюджети тўлиғича « SFI Managemеnt Group» МЧЖ томонидан шакллантириб келинганини маълум қилганди. Шу билан бирга, клуб баёнотида Давактив агентлигини тўғри ва холис ахборот тарқатишга чақирганди. «Замин» янгиликларини «Вконтакти»да кузатиб боринг\nЯнгиликлар » Спорт » «Бунёдкор» ва «Пахтакор» футбол клублари тўлиқ Тошкент шаҳар ҳокимлигига ўтказилди


«Мустақиллик» медали (1992) соҳибаси, композитор Дилором Сайдаминова 1943 йил 27 февралда Тошкент шаҳрида туғилган. 1966 йилда Тошкент давлат консерваториясини фортепиано, 1967 йилда композиторлик ихтисосликлари бўйича тугутган, Б.Зейдман раҳбарлигида ассистент-стажировкада касб малакасини оширган.\nД.Сайдаминова Ўзбекистон мусиқа санъатининг ривожига ўзининг салмоқли ҳиссасини қўшиб келаётган етакчи ижодкорлардан бири. Композитор томонидан «Горючий камень», «Жасорат» балетлари, 2 та симфония, 4 та концерт, симфоник поэма, Байрам увертюраси, «Сўғдиёна» ўзбек халқ чолғулари камер оркестри учун «Мираж», саксофон ва симфоник оркестр учун Концерт, «Братской дружбой сильнў» қасидаси, «Сенга», «Ватан» рок ораторияси, камер чолғу асарлари, торли квартет, «Наврўз», «Брасс квинтет», «Франческо изидан» секстети, фортепиано учун «Қадимий Бухоро деворлари», «Афросиёб лавҳалари» туркумлари, болалар учун фортепиано пьесалари, орган учун 3 та пьеса, «Ўзбекистон кенг жаҳоним», «Ойдин йўл», «Закот», «Оқар дарё», «Қуёшли Ўзбекистон» каби 100 дан ортиқ қўшиқлар, «Афсона яратган қиз», «Ёр қайрилиб боқмайди», «Волшебная клетка» спектаклларига, «Сеҳрли гилам» мультфильмига, бир қатор ҳужжатли ва бадиий фильмларга мусиқа, 50 дан яқин ортиқ қўшиқ ва романслар яратилган. Айниқса композиторнинг «Қадимий Бухоро деворлари», «Афросиёб лавҳалари» фортепиано туркумлари каби чолғу асарлари турли босқичдаги ўқув юртларининг педагогик ва концерт репертуарларидан мустаҳкам ўрин олган.\nД.Сайдаминованинг асарлари ўзининг замонавий руҳи, профессионал даражада баён этилиши билан алоҳида ажралиб туради. Композитор яратган асарлар Тошкентда мунтазам ўтказиладиган Халқаро симфоник мусиқа фестивали, «Илхом ХХ» фестивалларда мунтазам ижро этиб келинмоқда. Шу билан бир қаторда композитор муаллифлик концертларини ҳам ташкил этиб уларда ижодининг турли қирраларини кенг намоён этиб келмоқда.\nКомпозитор 1998 йилда Базелда бўлиб ўтган Халқаро танловда қатнашиб «Франческанинг излари кетидан» деб ном олган камер-вокал асари учун 2-даражали мукофоти билан тақдирланган.\nД.Сайдаминова ташкилий ва жамоат ишларида фаол қатнашиб келади. Мусиқа санъатининг тарғиб этилишида, республкамизда профессионал композиторларнинг етишиб чиқишида ҳам ҳиссаси каттадир.\nКомпозиторнинг асарлари нафақат республикамизда балки АҚШ, Германия, Франция, Голландия, Венгрия, Люксембург, МДҲ давлатларида ҳам ижро этилиб, кенг жамоатчилик томонидан эътироф этиб келинмоқда.


Дунёдаги энг қиммат бургер тайёрланди » Фаровон юрт\nДунёдаги энг қиммат бургер тайёрланди\nНидерландиянинг Воортхейзен қишлоғида яшовчи ошпаз дунёдаги энг қиммат бургерни тайёрлади. Бу ҳақда Dunya News нашри хабар бермоқда.\nDe Daltons ресторанидан Робберт Ян де Веен Гиннеснинг Рекордлар китобини варақлаб ўтирганда 2011 йили Американинг Орегон штатидаги ресторанлардан бири дунёдаги энг қиммат гамбургерни яратганига кўзи тушди.\n«Ўша бургернинг нархи тахминан 5 минг доллар бўлиб, оғирлиги 352 килограммни ташкил этган. Бундай таомни ёлғиз киши ея олмайди. Шу боис мен бундан ҳам яхшироғини уддалашим мумкин, деган қарорга келдим», — деди ошпаз.\nВеен бир киши учун, лекин энг қиммат маҳсулотлардан кичик бургер тайёрлашга аҳд қилди. У мармар мол гўштидан котлет, истеъмолга яроқли олтин ва Dom Pérignon шампани қўшилган булочкадан фойдаланди. Бундан ташқари, унинг ижод маҳсулига Macallan вискиси қўшилган барбекю қайласи билан белуга икраси ҳам киритилди.\nТаомнинг якуний баҳоси жаҳон рекордини янгилади: у чойчақа ва солиқларни ҳисобга олмаганда 5964 AҚШ долларини ташкил этди.шаблоны для dle 11.2\nAdmin. Жойлаштирган санаси: 14-07-2021, 19:17\nАсосий сахифа » Жаҳон » Дунёдаги энг қиммат бургер тайёрланди


Ивановода ҳисбга олинган ўзбеклар пахта савдоси билан шуғулланган\nРоссиянинг Иваново шаҳрида шу йил 18 июнь куни ҳибсга олинган ўзбеклар пахта савдоси билан шуғулланувчи “Ростекс” фирмаси раҳбарлари ва хизматчилари экани маълум бўлди.\n“Курсив Иваново” Интернет газетаси бош муҳаррири Владимир Рахманьковнинг “Озодлик” радиосига айтишича, яқин вақтларгача “Ростекс” Ивановодаги тўқимачилик комбинатларига пахта етказиб берадиган катта фирмалардан бири бўлган. Фирмада ишлаётганларнинг деярли ҳаммаси андижонлик ва фарғоналик ўзбеклардир. 18 июнь куни Иваново милицияси фирма раҳбари ва хизматчиларидан 13 нафарини, бир ҳафтадан сўнг эса яна бир кишини ҳибсга олган.\n“Бу шахслар Ўзбекистон Бош прокуратураси сўрови асосида ҳибсга олинган. Улар Андижон воқеаларига боғлиқ энг даҳшатли жиноятлар, яъни одам ўлдиришдан тортиб, оммавий тартибсизликлар келтириб чиқариш каби жиноятларни содир этишда айбланмоқда”, - деди В.Рахманьков.\nВ.Рахманьков бу айбловлардан таажжубда эканини билдирди. Унинг айтишича, Андижон воқеалари юз берган пайтда бу одамларнинг ҳаммаси Иваново шаҳрида ёки умуман Россияда бўлган.\nВ.Рахманьков фирма раҳбарияти ва ходимлари Андижондаги мухолифатни қўллаб-қувватлашда гумон қилинаётган бўлиши мумкинлигини тахмин қилди.\nМаълум бўлишича, ҳибсдагиларнинг бирортасига шу пайтгача жиноий айблов эълон қилингани йўқ. Россия Бош прокуратураси бу шахсларни Ўзбекистонга экстрадиция қилиш масаласини ҳал этгунча, уларнинг тақдири аниқ бўлмайди.\n“Россия Бош прокуратураси уларни экстрадиция қилишга рухсат бермаслиги мумкин, - деди В.Рахманьков. - Чунки улар Россия ҳудудида ҳеч қандай жиноят содир этгани йўқ. Мабодо экстрадиция тўғрисида қарор қабул қилингудек бўлса ҳам адвокатлар бу қарор юзасидан барча суд инстанцияларига шикоят қилади. Бу ҳам иш бермаса, Страсбургдаги халқаро жиноят судига мурожаат қилинади”.\nВ.Рахманьков бу шахсларга сиёсий қочқин мақоми берилса, Россия Бош прокуратураси қарори инобатсиз қолиши ҳам мумкинлигини таъкидлади.


Бугун Сурияга қарши ўйнаймиз. Бу ЖЧ-2022 саралаши олдидан сўнгги учрашув - xabar.uz\nБугун Сурияга қарши ўйнаймиз. Бу ЖЧ-2022...\nБугун, 11 июнь куни Ўзбекистон миллий терма жамоаси Сурияга қарши ўртоқлик ўйинини ўтказади. Учрашув «Миллий» стадионда соат 18:30да бошланади. Мазкур ўйинни қирғизистонлик ҳакамлар гуруҳи бошқариб боради.\nЭслатиб ўтамиз, Ўзбекистон миллий терма жамоаси июнь ойида иккита ўртоқлик ўйини ўтказди. Сафарда Туркияга 0:2 ҳисобида мағлубиятга учраган бўлса, 7 июнь куни Тошкентда КХДР терма жамоасини 4:0 ҳисобида мағлуб этди.\nСурия билан кечадиган баҳс Эктор Купер жамоаси учун ЖЧ-2022 саралаши олдидан сўнгги тайёргарлик вазифасини ўтайди.\nЎзбекистон — Сурия\n11 июнь, «Миллий» стадиони. Соат 18:30\nСпорт 10/10, 19:07\nЎзбекистон МТЖ ниҳоят «тирилди». Чиройли ўйин ва жавобсиз 5 та гол!\nСпорт 09/09, 23:20


Бугун Европа Миллатлар Лигаси мусобақасининг финал босқичи старт олади. Бу босқичга қадар Португалия, Голландия, Англия ва Швейцария терма жамоалари етиб келишган. Ярим финалнинг дастлабки ўйинида Португалия термаси Швейцарияга қарши баҳс олиб боради.\nПортугалия термасида бир томондан устунлик бор, чунки мазкур ўйинларга улар мезбонлик қилишади. Португаллар гуруҳ босқичида Италия ва Польшани ортда қолдирган ҳолда шу ерга етиб келишди. Швейцария эса Бельгия ва Исландияни гуруҳда қолдириб кетди.\nМазкур жамоалар ЖЧ-2018 саралаш босқичида бир гуруҳдан жой олишган ва ўз майдонларида 2:0 ҳисобидаги ғалабаларни қайд этишганди. Жамоалар Евро-2020 саралаш босқичини омадли бошлай олишмади. Швейцария сафарда Грузияни енгди (2:0) ва Дания билан кечган драматик ўйинда (3:3) 84-дақиқагача йирик ҳисобда олдинда бораётиб, якунда ўз дарвозасидан учта тўп олиб чиқди. Португалия эса икки турда иккита дуранг қайд этди, Фернанду Сантуш шогирдлари Украина ва Сербия билан муроса йўлини танлашди.\n5 июнь, 23:45, “Драгау”\nЕвропа Миллатлар лигаси Португалия термаси Швейцария термаси\nЖозе Моуринью: Эриксенда учта вариант бор\n"Болонья" Ибрагимовичга қанча маош бермоқчи экани маълум бўлди\n“Атлетико” ва “Барселона” жамоалари кенгайтирилган таркибни эълон қилишди


Хорватларнинг «ультра»си Хорватия футбол федерациясига уруш очди\n09:34 / 20.06.2016\nХорватиялик ашаддий мухлислардан иборат «ультрас» Хорватия терма жамоасининг Испанияга қарши гуруҳдаги сўнгги ўйинини барбод қилмоқчи ва терма жамоанинг Европа чемпионатидан четлатилишига эришмоқчи. Бу ҳақда Tribuna хабар тарқатган.\nИзоҳ берилишича, Чехияга қарши ўйин вақтида ўзини кўрсатган фанатлар ўзларини халқ душманларига чиқарган мамлакат футбол иттифоқига уруш очган.\n«Ультрас» интернетга Испанияга қарши ўйин кечадиган Бордо шаҳридаги стадион чизмаларини жойлаштирган ва ўша куни қандай ҳаракат қилиш бўйича аъзоларга кўрсатмалар берган.\nЭслатиб ўтамиз, гуруҳ босқичининг 2-турида Хорватиянинг Чехияга қарши ўйини якунланиши арафасида фанатлар майдонга ёнар файерлар улоқтиришди. Шундан сўнг, трибуналарда мухлислар ўртасида муштлашувлар содир бўлди.\nУЕФА ушбу ҳолат юзасидан Хорватия футбол иттифоқига нисбатан интизомий иш очди. Бу иш 20 июнь куни кўриб чиқилади ва тегишли қарор чиқарилади.\nМухлисларнинг бу ҳаракатларига мамлакат президенти, терма жамоа аъзолари ва бошқа мутахассислар жиддий эътирозлар билдириб ўтишган.\nХорватия ва Испания учрашуви 21 июнь куни кечқурун, Тошкент вақти билан соат 23:59да бошланади.


Бу йил Рамазон ойида 25.07.2013 куни Дубайда 17-Халқаро Қуръон мусобақаси ўтказилди. Қуръони Каримни антиқа усулда ёд олган 29 ёшли ироқлик қори Ҳусайн Аднон мусобақада иштирок этиб, ҳаммани ҳайрон қолдирди.\nҲусайн Аднон Сабрий ақлий ривожланиш борасида уч-тўрт ёшли боладан катта эмас. У аранг 10 гача санай олади, ёзишни билмайди, босма хатни базўр ўқийди. У умуман устоз кўрмаган. У ҳатто кундалик ҳаётидаги ишларда ҳам адашиб кетади, ўз фикрини ифодалашга ҳам қийналади. Уни буткул ақлли дейиш қийин. Шунга қарамай, Сабрий Қуръонни пастдан юқорига қараб ўқий олади, сўраган оятингиздан ўқиб беради, ҳар бир оятнинг рақамини ва қайси қаторда эканигача ёддан айтиб беради. Ундан истаган саҳифангиздаги биринчи ва охирги оятларни сўрашингиз мумкин, дарҳол ўқиб беради. У сўраган оятингизнинг ўрнида жойлашган олдинги ёки кейинги саҳифалардаги оятни ҳам айта олади. Ҳусайн Сабрий ўхшаш оятларни бир чеккадан санаб беради, қайси калима Қуръонда неча марта келганини ҳам билади. У ҳатто Қуръонда бир хил ўзакка эга бўлган сўзларни бирин-кетин санаб бериш қобилиятига эга, бу сўзлар қаерда, қайси сура ва оятда келганини ҳам айтиб бера олади. Сабрий ҳар куни бомдод билан аср ўртасида Қуръонни бармоқларини Мусҳаф устида юргизиб бир бора хатм қилади. Унинг ақлий фаолияти Қуръонга боғлиқ бўлиб, фақат Қуръон учун тўла-тўкис ишлайди, Қуръондан бошқа нарсани фикрлай олмайди.\n«Унинг ақлий салоҳиятини ҳисобга олсак, ундаги бу имконият мўъжизадан ўзга нарса эмас. Бу, ҳеч шубҳасиз, Аллоҳ таолонинг иноятидир», дейди «Ҳасан аш-Шайх» масжиди имоми шайх Шерзод Абдурраҳмон.\nЭнг ажабланарлиси, фаллуджалик бу даҳо ҳеч кимдан дарс олмаган, умуман устоз кўрмаган. Амакиси Аммод Шокир Абдалийнинг «Мизмори Оли Довуд» кўрсатувида бераган маълумотига кўра, Ҳусайннинг Қуръон ёдлаши жуда ҳам ғаройиб бўлган: «Ҳусайн табиий соғлом суратда туғилган эди. Аммо бир ойча ўтгач, унинг жуссасида ноқисликлар кўзга ташлана бошлади. У деярли ҳаракат қилмас, у ёқ-бу ёққа қарамас, ҳеч нарсадан таъсирланмас эди. Шифокорларга кўрсатилган эди, бу мияга боғлиқ ҳолат бўлиб, бола бир умр ногирон яшашга маҳкум эканини айтишди. Ҳусайннинг отаси жуда ҳам диндор, эътиқодли одам эди. Биз ундан хабар олгани келганимизда, у: «Табиблардан умид йўқ, улар бу касал тузалмайди, дейишяпти, аммо Аллоҳдан умидим катта», деди. Кунлардан бир куни Ҳусайннинг отаси тушида Расулуллоҳ (соллаллоҳу алайҳи васаллам)ни кўрибди ва у Зотга ўғлининг касалидан шикоят қилибди. Шунда Набий (соллаллоҳу алайҳи васаллам) унга ўғлини олиб келишни буюрибдилар. Кейин у Зот боланинг кўксига муборак қўлларини қўйиб, унинг юзига дам урибдилар ва: «Энди кетавер, Аллоҳнинг изни билан ўғлинг шифо топиб кетади», дебдилар. Биз бир муддат ўтиб унда ўзгариш пайдо бўлганини сездик. У аста ҳаркатлана бошлади, олдимизга келиб гаплашадиган бўлди. Бироқ тўрт ёшга кирганда янги одат чиқарди: у Мусҳафни қучоқлаб ухлайдиган бўлиб олди. У аслида китобни фарқлай олмаса-да, негадир Қуръондан бошқа китобга кўнмас эди. То қотиб ухламагунича ундан Мусҳафни тортиб олиб бўлмас эди. Олти ёшга етиб қолган эди. Бир куни жумада хатиб бир оятни ўқиб, унинг сурасини айтишда хато қилди. Шунда Сабрий имомнинг хато қилганини ва тўғриси қандай эканини айтиб қолди. Биз ҳайрон бўлиб қолдик. Чунки у ўқишни ҳам, ёзишни ҳам билмасди. Биров унга буни ўргатмаган ҳам эди, фақатгина алифбони ўргатишган эди. Бизнинг ҳайратимизга у: «Мен Қуръонни тўлиқ ёддан биламан», деб жавоб берди. Билдикки, унда Аллоҳнинг инояти ва мўъжизаси зоҳир бўлган эди».\n«Оддий одам учун бу ғалати ҳолат... Қарсангиз, у шунчаки ғўлдираётганга ўхшаб, бармоғини Мусҳаф устида бетартиб ҳаракатлантираётганга ўхшаб кўринади. Аммо уни тўсатдан тўхтатиб сўрасангиз, аниқ бир сўзни айтиб тўхтайди», дейди Абдурраҳмон.\nАллоҳ таоло Ўзининг ҳикмати илоҳийси билан бандаларига турли мўъжизаларини кўрсатиб туради. Ҳусайн Сабрий ҳам ана шундай мўъжизалардан биридир. Бу ишдаги илму ҳикматнинг ҳақиқатини Аллоҳнинг Ўзи билади. Шу билан бирга, ҳар ким ўз фаҳму билими ёрдамида бундан керакли хулоса олиши мумкин.\nМанба: tawwater.com | www.alkhaleej.ae


Жанубий Кореяда кимлар Ўзбекистон нуфузига путур етказмоқда?Haqida.net\nHome Dunyo Жанубий Кореяда кимлар Ўзбекистон нуфузига путур етказмоқда?\nЖанубий Кореяда кимлар Ўзбекистон нуфузига путур етказмоқда?\nЎзбекистондан Жанубий Кореяга ишлаш учун кетган фуқаролар орасида, афсуски, мамлакат нуфузига путур етказувчи шахслар ҳам талайгина. Ташқи миграция масалалари агентлигининг 6 ноябрь куни Тошкент шаҳрида бўлиб ўтган матбуот анжуманида шунга доир маълумот берилди.\nТашқи меҳнат миграцияси масалалари агентлиги Миграция бўлими бошлиғи М.Азизов ҳамда Корея инсон ресурслари марказининг Ўзбекистондаги ваколатхонаси раҳбари Пак Сан Лунинг сўзларига кўра, қуйидаги турдаги шахслар Корея Республикасида Ўзбекистон имиджига салбий таъсир кўрсатмоқда:\n• Тил билмайдиган шахслар;\n• Кўп иш ўзгартирувчи шахслар;\n• Ноқонуний меҳнат фаолиятини юритувчилар.\nТаъкидлаш жоизки, 2017 йил бошидан шу кунга қадар Кореяга жўнаб кетган ишчилар сони – 2600 га яқин. Ўзбекистондан Жанубий Кореяга кетганлар икки соҳада фаолият юритади:\n1. Ишлаб чиқариш;\n2. Хизмат кўрсатиш.\nЖанубий Кореяга йўл олувчилар E-9 тартиби бўйича қабул қилинади. E-5 ва E-7 бўйича ҳам визалар мавжуд, бироқ уларни Кореянинг ўзида алмаштириш керак бўлади. Агар ишчи визалар E-9, E-7, E-5 тартибидан ташқарига чиқса, фуқаро ноқонуний фаолият юритаётган ҳисобланиб, Ўзбекистонга депортация қилинади.\nШуниси диққатга сазоворки, Жанубий Кореядан ўз вақтида қайтган фуқаролар учун ҳатто мукофот пуллари белгиланган. 4 йил давомида Кореяда яхши ишлаганлар учун ҳам махсус имтиёзлар мавжуд.\nБулардан асосий мақсад – ўзбекистонлик фуқароларнинг Кореяда малака ошириши ва ўз юртига қайтгач, у ерда олган тажрибасини Ўзбекистонда тадбиқ этиши, мамлакат иқтисодиёти ривожига ҳисса қўшиши. Тадбирда таъкидланишича, Кореяда ишлаб қайтганлар бугунги кунда эркин иқтисодий зоналарда ташкил этилаётган корейс корхоналарида ҳам ишлашлари мумкин бўлади. Буларнинг бари Ўзбекистон имиджини кўтаришга йўналтирилган.\nБундан аввал Жанубий Кореяга кетиш тартиби тубдан ўзгаргани ҳамда у ердан қайтганлар суғурта пулларини олиб кетишлари кераклигига доир маълумотлар берилган эди.


Эрон ва Буюк Британия дипломатлари Теҳрон томонидан ҳибсга олинган британиялик 15 ҳарбий тақдири борасида музокара бошлади.\n23 январ 2021, Тошкент вақти: 20:11\nБу ҳақда Эрон олий миллий хавфсизлик кенгаши раиси Али Ларижоний маълум қилди. Сал аввал Али Ларижоний Буюк Британия телевидениесига берган интервьюсида “муаммо ҳал этилиши мумкин ва ҳеч қандай судга ҳожат йўқ”лигини айтган эди. Буюк Британия бош вазири Тони Блэр муаммони дипломатик йўллар билан ҳал этиш учун “эшиклар очиқ қолаётгани”ни айта туриб, келаси 48 соатнинг можарони ҳал этишда белгиловчи бўлажагини таъкидлади. Бироқ Тони Блэрнинг таъкидича, Буюк Британия керак бўлса босим ўтказишдан ҳам тоймаслигини Эрон тушуниши даркор.\n“Можаро бошлангандан бери олдимизда икки аниқ йўл турибди. Биринчиси, мазкур муаммони тинч йўл билан ҳал этиб, ҳарбийларимизнинг тезроқ озод этилишига эришиш. Иккинчиси, агар бунга эриша олмасак, биз ниҳоятда кескин ёндашув тутишга мажбур бўламиз”, - деди Тони Блэр.\nАҚШ президенти Жорж Буш эса Вашингтон Ироқда ҳибсга олинган беш эронликни Теҳрон расмийлари қўлида қолаётган британиялик ҳарбийларга алмашиш ниятида эмаслигини маълум қилди. АҚШ қўшинлари январь ойида беш эронликни Ироқ шимолида ҳибсга олган, уларни Эрон инқилобий гвардиясига аъзоликда ва Ироқдаги жангариларга қурол-аслаҳа етказиб беришда айблаган эди.


Материалы за Июль 2020 года » «Қўшчинор» газетаси\nДемонстрационный сайт » Материалы за Июль 2020 года\n368 миллион пул эҳтиёжманд оилаларга тарқатилди\nТойлоқ туманидаги 368 та эҳтиёжманд оилага Ўзбекистон Республикаси Президенти топшириғига асосан Инқирозга қарши курашиш жамғармаси маблағлари ҳисобидан 368 миллион сўм нақд пул ажратилди. Ушбу пуллар Қурбон ҳайити байрами муносабати билан туманимиздаги ижтимоий ҳимояга муҳтож 368 нафар оилаларга\nБугунги кунда Халқ таълими вазирлиги, Соғлиқни сақлаш вазирлиги ва бошқа тегишли вазирлик ва идоралар билан биргаликда ўқув йилини қай тарзда бошлаш устида ўрганишлар олиб бормоқда.Халқ таълими вазирлиги ўз ваколатидан келиб чиқиб, ўқув йилини бошлаш бўйича 3 та сценарий устида иш олиб бормоқда:\nМУРОЖААТ ИЖОБИЙ ЕЧИМ ТОПДИ\nДўстлик маҳалласида яшовчи О. Қаршиев уйини таъмирлашда кўмаклашишни сўраб, туман ҳокимига мурожаат қилган эди. Туман раҳбари Б. Бобоназаровнинг фармойишига асосан маҳаллий бюджет ҳисобидан керакли қурилиш моллари харид қилиниб, фуқаронинг уйига етказиб берилди. Ҳар бир мурожаат ортида инсон\nПОРА ТАКЛИФ ҚИЛМАНГ!\nСамарқанд вилоят божхона бошқармасининг “Ишонч телефони” (66-233-63-00) орқали жисмоний ёки юридик шахслар божхона органлари ходимларининг ноқонуний хатти-ҳаракатлари ҳақидаги хабар ва маълумотларни ариза ва шикоятлар кўринишида тақдим этишлари мумкин. Каналга қўшилинг:👇 👉 @qushchinor_uz\nБутун дунёни қамраб олган коронавирус пандемияси бизнинг юртимизни ҳам четлаб ўтмади. Маълумки, Президент Шавкат Мирзиёев томонидан 15 июль куни Тошкент шаҳри ва Тошкент вилоятида пандемия билан боғлиқ вазият муҳокамасига бағишланган навбатдаги видеоселектор йиғилиши ўтказилган эди. – Яна бир бор\nБу йилги Қурбон ҳайитининг биринчи куни 31 июль, жума кунига тўғри келмоқда. Давлатимиз раҳбари Ўзбекистон мусулмонлари идорасининг қарорини инобатга олиб, мамлакатимизда 2020 йил 31 июлни Қурбон ҳайити байрами сифатида кенг нишонлаш тўғрисида қарор қабул қилди.Бугунги кунда дунё миқёсида\nҚАЧОНДАН БОШЛАБ АБИТУРИЕНТ РУХСАТНОМАСИ БЕРИЛАДИ?\nҲозирги кунда вилоятимиз абитуриентлари томонидан Давлат тест марказига “Абитуриент рухсатномаси”ни олиш бўйича кўплаб мурожаатлар келиб тушмоқда.Маълумки, абитуриентларга олий таълим муассасаларининг бакалавриат таълим йўналишларига ўқишга кириш тест синовларида иштирок этиш учун “Абитуриент\n“БИР СУД – БИР ИНСТАНЦИЯ” ТАМОЙИЛИ ЖОРИЙ ЭТИЛАДИ\n2020 йил 24 илюь куни мамлакатимиз Президенти Шавкат Мирзиёевнинг “Судлар фаолиятини янада такомиллаштириш ва одил судлов самарадорлигини оширишга доир қўшимча чора-тадбирлар тўғрисида”ги Фармонида имзоланди.Эндиликда Ўзбекистонда Жиноят, иқтисодий ва фуқаролик судлари бирлаштирилиб –\nМирзаполвонда 1, 250 километр йўл асфальт қилинди\nЙўллар халқимизни обод манзиллар сари элтувчи, аҳолининг оғирини енгил қилувчи жамоатчиликнинг энг серқатнов маконидир. Айниқса, бу нурли манзилларнинг равонлиги инсонларнинг манзил-маконини яқин қилишда, аҳолига ёрқин кайфият улашишда бебаҳо ҳиссадир. Тойлоқ туман йўллардан фойдаланиш унитар\nКАРАНТИН ШАРОИТИДА ҚУРБОНЛИК ҚАНДАЙ АМАЛГА ОШИРИЛАДИ?\nУшбу саволга Ўзбекистон мусулмонлари идорасининг ижтимоий тармоқдаги саҳифасида фатво ҳайъати томонидан қуйидагича жавоб берилди: - Бисмиллаҳир Роҳманир Роҳим. Ҳозир юртимизда карантин давом этаётгани ва айни қурбонлик кунларида транспорт ҳаракати чеклангани сабабли қурбонлик қилишда баъзи


Илон Маск бош мияни компьютер билан боғлаш режасини тақдим этади » Ўзбекистон янгиликлари – Zamin.uz\n15 апрель 2017, 18:15\nИлон Маскнинг инсон миясини компьютер билан боғлаш ишларини амалга оширувчи компанияни ташкил этиш режалари 17 апрель куни эълон қилинади. Шу ҳақдаги мақола Wait But Why сайтида жойлаштирилади. Тақдимот билан Тим Урбан шуғулланади. Айнан у Маскнинг Марсни ўзлаштириш режалари ва сунъий ақл хусусидаги ғоялари ҳақида ҳикоя қилиб берган эди, деб ёзади Кун.уз нашри.\nЯнгиликлар » Технология » Илон Маск бош мияни компьютер билан боғлаш режасини тақдим этади\n22:41 Инсон 10 йилдан сўнг овозсиз мулоқот қила бошлайди


Судьянинг имзосини “ўхшатган” келин - Huquq.uz\nСудьянинг имзосини “ўхшатган” келин\n15:36 - 25.02.2022\nХалқимизда «Эгри таёқнинг бутоғи бурунни йиртар» деган нақл бор. Бу ҳар қандай эгри иш яхшилик келтирмаслиги маъносида айтилади. Китоблик Гулсум Хидирова (исм-фамилияси ўзгартирилган) ҳам бугун бу нақл мағзини теранроқ англаб етган бўлса не ажаб.\nГап шундаки, туманнинг Алақўйлиқ қишлоғида яшовчи Гулсум Хидирова қайнотасига тегишли уйни ўз турмуш ўртоғининг номига расмийлаштириб олмоқчи бўлди. Қайнота ҳам бунга қарши эмас, аммо уйнинг ҳужжатлари йўқ эди. Қишлоқ жой, уйни қайнотаси қургани, кўп йиллар давомида шу ерда яшаб келаётганини ҳамма билади, лекин ҳужжат бўлмаса, уни турмуш ўртоғининг номига расмийлаштириш имконсиз.\nШу масалада уч-тўрт кишидан маслаҳат сўраб кўрган Гулсум Хидирова иш суд қарорисиз ҳал бўлмаслигини тушунди. Яъни суд масалани кўриб чиқиб, аввал ҳақиқатан ҳам уй қайнотасига тегишли эканлиги тўғрисида ҳал қилув қарори чиқариши, кейин у уйни ўғлига нотариал тартибда ҳадя қилиши мумкин эди.\nГулсум Хидирова эса масалани ҳал этишнинг тўғри ва қонуний йўли бўлишига қарамай, осонини кўзлади. Бунинг учун жиноятга қўл уришдан ҳам тап тортмади.\nУ аввалига фуқаролик ишлари бўйича Шаҳрисабз туманлараро судининг ҳал қилув қарорининг қалбаки нусхасини тайёрлади. Сохта ҳужжатда гўё суд қайнотасининг тураржойга эгалик ҳуқуқини эътироф этиш тўғрисидаги аризасини кўриб чиқиб, қаноатлантиргани баён қилинган. Ишни «кўриб чиққан» судьянинг исм-фамилияси, имзоларини ҳам ўхшатиб қўйди.\nХуллас, ёнига қайнотасини ҳам олиб, сохта ҳужжат билан Китоб туманидаги нотариал идоралардан бирига мурожаат этган Гулсум уйни турмуш ўртоғининг номига расмийлаштириб олишга эришди.\nХалқимизда «Қинғир ишнинг қийиғи қирқ йилдан кейин ҳам чиқади» деган мақол ҳам бор. Ҳудудда ўтказилган ўрганишда Гулсум Хидированинг турмуш ўртоғи номида бўлган уйнинг ҳужжатлари масъулларни шубҳалантирмасдан қолмади. Кейин эса сирлар бирма-бир очила бошлади.\nЖиноят ишлари бўйича Шаҳрисабз тумани судида Гулсум Хидированинг жинояти кўриб чиқилиб, унга аёл киши экани, қарамоғида вояга етмаган фарзанди борлиги ҳисобга олинган ҳолда 1 йил муддатга озодликни чеклаш жазоси тайинланди.